Sejarah Waiter Sepanjang Berdirinya Tamadun

Pernahkah anda terfikir, bilakah perkhidmatan waiter atau pramusaji ini bermula? Dan bagaimanakah penerimaan masyarakat terhadap golongan pramusaji ini? Berdasarkan sejarah, perkhidmatan pelayan meja atau kini dikenali sebagai pramusaji ini telah bermula sejak zaman kerajaan purba lagi.

Pada zaman Greek purba, orang suruhan (servants) ditugaskan untuk membawa pelbagai hidangan daripada dapur, khusus untuk para tetamu yang menghadiri majlis bankuet Greek. Orang suruhan juga bertugas untuk mengalihkan setiap meja yang digunakan, apabila acara makan-makan tersebut selesai. Malah, mereka turut mempunyai peranan dalam membantu para tetamu bagi membersihkan tangan mereka, dengan setiap orang suruhan akan mengelilingi ruang makan tersebut dengan tuala dan satu bekas berisi air suam yang mengandungi minyak berbau wangi.

Pada zaman pertengahan, terdapat satu tugas utama yang harus dijalankan oleh para pelayan ini di mana mereka dipanggil sebagai ‘officer-of-the-mouth’ pada waktu itu. Tugasan ini pada asalnya diberikan kepada tukang ukir yang bertanggungjawab untuk mengukir dan memotong makanan yang ada di atas meja para tetamu. Namun, setelah beberapa lama, peranan ini telah diambil alih oleh officer-of-the-mouth tersebut, di mana jawatan ini dipegang oleh orang suruhan yang berstatus paling tinggi. Tugas ini memerlukan orang suruhan tersebut untuk melakukan tugasannya dengan penuh adab dan wibawa, selain menjaga kebersihan makanan yang disediakan.

Pada abad ke-19, kebanyakan restoran dan ruang makan di hotel-hotel terdiri daripada para pramusaji lelaki. Para pelayan dan pramusaji wanita kebiasaannya hanya bekerja di tempat-tempat makan dan minum yang berstatus rendah. Pramusaji dan pelayan wanita ini dianggap sebagai wanita yang tidak bermoral, dengan pekerjaan mereka melayan  lelaki yang datang untuk makan dan minum di tempat berstatus rendah. Malah, ramai antara pelayan wanita ini menjadi mangsa dera dan serangan daripada para pelanggan mereka.

Jika dilihat kepada sejarah bagaimana pramusaji dan pelayan wanita ini bermula, terdapat satu kisah mitos yang menarik mengenai pramusaji wanita klasik yang pertama. Individu tersebut ialah Hebe, iaitu anak perempuan kepada Dewa Zeus dan Dewi Hera, yang bertugas untuk menghidangkan wain untuk para dewa dewi di Puncak Olympus.

Apa yang sering menjadi kontroversi mengenai para pramusaji wanita pada sekitar abad ke 18 dan 19 ialah mereka sering dijadikan subjek untuk perkara-perkara yang tidak baik dan sering menjadi sasaran masyarakat yang menuduh mereka dengan pelbagai gelaran yang jelek. Keadaan ini dikaitkan dengan corak dan gaya pemakaian para pramusaji wanita pada waktu yang dieksploitasi bagi menarik perhatian para pelanggan terutamanya lelaki dan keadaan ini dipanggil sebagai ‘sensual excesses’.  Pada awal abad 1900, para wanita mula mengisi jawatan sebagai pramusaji di restoran-restoran besar, akibat daripada kekurangan para pramusaji lelaki yang mengadakan mogok secara besar-besaran pada waktu itu.

Sekitar tahun 1920-an hingga 1930-an, para wanita yang berpendidikan tinggi dan daripada golongan terhormat juga turut menyertai industri restoran sebagai seorang pramusaji. Keadaan ini dilihat sebagai suatu perkembangan baru kerana para pramusaji wanita ini bukan sahaja mampu melayan para pelanggan lelaki dengan baik, malah ramai pelanggan wanita turut berasa selesa dengan kehadiran pramusaji wanita tersebut untuk melayan mereka sepanjang waktu makan di restoran.

Etika pemakaian untuk para pramusaji mula diperkenalkan dan gaya pemakaian yang lebih sopan, memberikan rasa hormat dan mampu menarik hati para pelanggan mula diperkenalkan. Fesyen untuk para pramusaji pada sekitar tahun 1930-an adalah lebih berwarna-warni berbanding tahun-tahun sebelumnya, dan fabrik yang banyak digunakan pada waktu itu adalah fabrik rayon, yang lebih murah dan lebih mudah untuk diwarnakan berbanding fabrik jenis lain. Bagi para pemilik restoran dan tempat makan pada waktu itu, pemilihan warna yang berbeza untuk pramusaji ini memberi kelebihan untuk menunjukkan identiti restoran mereka. Uniform pramusaji yang tipikal pada waktu dijual secara pukal, dan para pemilik restoran hanya perlu menyatakan model dan warna yang mereka mahukan daripada para pengeluar.

Uniform pramusaji ini direka dengan gaya yang praktikal, di mana uniform ini mempunyai poket khas yang memudahkan para pramusaji untuk meletakkan pensil yang digunakan untuk mengambil pesanan para pelanggan. Skirt untuk pramusaji wanita pula dibuat dengan gaya singkat yang tidak keterlaluan, di mana ia berfungsi untuk memudahkan pergerakan sewaktu menjalankan tugas di dalam restoran.

Pada sekitar tahun 1980-an, fesyen dan gaya pemakaian para pramusaji di restoran dan tempat makan ini mula mengalami gelombang perubahan yang lebih besar. Pada waktu itu, uniform yang selaras untuk semua pramusaji lelaki dan wanita mula diperkenalkan dan dikenali sebagai unisex uniform. Uniform ini secara asasnya terdiri daripada seluar panjang berwarna gelap, dengan kemeja yang dipakai bersama vest atau apron jenis long-bistro. Perubahan merupakan suatu titik tolak dalam kerjaya pramusaji di mana ia menggambarkan hak dan kesamarataan di antara pramusaji lelaki dan pramusaji wanita. Keadaan ini juga mengubah persepsi terhadap pramusaji wanita di mana ia menjadikan mereka lebih dihormati dan tidak hanya menjadi subjek untuk melayan para pelanggan lelaki.

Kesimpulan

Kerjaya sebagai seorang pramusaji menuntut seseorang untuk melengkapkan diri mereka dengan kesabaran, personaliti yang menarik serta mampu untuk berkomunikasi dengan baik. Selain itu, aspek kebersihan diri turut memainkan peranan penting dalam memastikan mereka menjadi seorang pramusaji yang dihormati. Tugasan dalam melayan para pelanggan memerlukan kesabaran yang tinggi, namun, pembawaan tingkahlaku dan sikap seseorang pramusaji haruslah positif serta sentiasa bersiap sedia dalam menghadapi apa jua kemungkinan yang berlaku sewaktu proses melayan para pelanggan di restoran.

Rujukan

Owings, A. (2002). Hey, Waitress! The USA from the Other Side of the Tray. California, USA: University of California Press.

Pomeroy, S. B. (2004). A Brief History of Ancient Greece: Politics, Society, and Culture. New York, USA: Oxford University Press.

Wright, J. (2015). How Diner Waitress Uniforms Have Evolved From Scandalous Bloomers to Gingham Dresses. Retrieved August 14, 2018, from https://www.eater.com/2015/1/30/7934459/the-history-of-diner-waitress-uniforms


Keluarga Dewa-Dewi Yang ‘Menjaga’ Sungai Nil

Sungai Nil, ia merupakan antara sistem saliran semulajadi yang terpanjang di dunia. Apa yang penting, Sungai Nil jugalah yang menjadi penyalur utama sumber air sekaligus bertanggungjawab ‘menghidupkan’ ketamadunan Mesir Purba kira-kira 5,000 tahun yang lalu. Namun begitu, kewujudan Sungai Nil semata-mata tidak menjanjikan sebarang kesenangan berpanjangan buat para penghuni Lembah Nil. Hal ini kerana, tanaman-tanaman yang menjadi sumber makanan bagi masyarakat Mesir purba amat bergantung kepada fenomena kenaikan paras air Sungai Nil (inundation) untuk kekal subur.

Perlu diketahui bahawa fenomena alam yang berlaku secara tahunan ini merupakan pemain penting sepanjang 3,000 tahun kewujudan tamadun Mesir Purba di Lembah Sungai Nil. Hal ini dikatakan demikian kerana, fenomena kenaikan paras air Sungai Nil ini berupaya memenuhi sistem pengairan seperti parit lantas dapat menyuburkan tanaman-tanaman pertanian masyarakat. Oleh yang demikian, masyarakat Mesir Purba terpaksa mengakui realiti bahawa kelangsungan hidup mereka bergantung kepada kitaran banjir tahunan ini.

Impak daripada kebergantungan ini, masyarakat Mesir purba sentiasa berusaha melalui pelbagai cara demi  memastikan kelangsungan kitaran banjir tahunan ini terus berjalan. Antara kaedah yang diamalkan adalah dengan ‘menjaga hati’ para dewa dewi yang dipercayai ‘menjaga’ sungai Nil. Dalam hal ini, masyarakat Mesir purba akan melakukan ritual pemujaan terhadap dewa dewi yang dipercayai mempunyai kuasa untuk memastikan fenomena kenaikan paras air serta kesuburan kepada kawasan pertanian. Antara dewa dewi yang menjadi anutan masyarakat Mesir purba dalam hal ini ialah sebuah trio dewa dewi; dewa Khnum serta dewi Sathes dan dewi Anuket.

1.Dewa Khnum

Dewa Khnum merupakan antara dewa terawal yang dipuja oleh masyarakat Mesir purba. Dia dipercayai telah menjadi pujaan masyarakat seawal dinasti pertama lagi (3100-2686 SM). Dewa Khnum ialah suami kepada dewi Satet dan bapa kepada anak perempuannya, dewi Anuket. Dewa Khnum mempunyai kompleks kuilnya tersendiri yang bertapak di atas Pulau Elephantine.

Kompleks Kuil tersebut dibina oleh masyarakat Mesir purba dengan tujuan yang khas iaitu sebagai penghargaan serta tanda pengiktirafan terhadap kekuasaan yang ada pada trio dewa dewi ini. Perlu diketahui bahawa dewa Khnum merupakan seorang dewa yang mahsyur bagi kawasan di sekitar Aswan dan katarak pertama. Oleh yang demikian, hasil tinggalan yang melibatkan tradisi pemujaan dewa Khnum banyak ditemukan di sekitar kawasan ini.

Di dalam konteks keterlibatannya dengan Sungai Nil, masyarakat Mesir percaya bahawa Khnum atau Khnemu merupakan seorang dewa yang berkuasa mengawal sumber air Sungai Nil. Kewujudan kepercayan ini diperkukuhkan lagi dengan penemuan sebuah prasasti yang ditemui di sebuah pulau di sekitar kawasan katarak pertama.

Catatan yang ada pada prasasti tersebut mengandungi sebuah hikayat mengenai Firaun Djoser (2584-2565 SM). Ironinya, prasasti tersebut dipercayai diukir sewaktu era Ptolemy iaitu setelah 2,500 tahun selepas pemerintahan firaun Djoser. Para pengkaji berpendapat bahawa, Masyarakat Mesir purba mendedikasikan prasasti tersebut khas buat trio dewa dewi Elephantine.

Prasasti kebuluran atau ‘Famine Stela’ yang berada di atas Pulau Sehel. (Kredit Foto: Morburre)

Menerusi prasasti tersebut, para pengkaji berhasil mengekstrak keluar sebuah hikayat yang memperihalkan tentang firaun Djoser serta kekuasaan dewa Khnum. Hikayat ini dimulakan dengan penceritaan yang menghuraikan bagaimana boleh tercetusnya krisis kebuluran di seluruh Mesir ketika era pemerintahan firaun Djoser.

Krisis ini tercetus berikutan paras air sungai Nil yang langsung tidak meningkat selama tujuh tahun berturut-turut. Impaknya, pengeluaran hasil pertanian seperti gandum mula berkurangan lantas mencetuskan krisis bekalan makanan di seluruh Mesir.

Disebabkan krisis kebuluran ini yang kian melarat, Firaun Djoser telah menyeru ketua pendeta yang bijaksana untuk membantu menyelesaikan krisis ini. Pendeta yang dimaksudkan itu tidak lain tidak bukan ialah Imhotep. Imhotep merupakan individu yang cukup terkenal dan tidak asing lagi di dalam lipatan sejarah tamadun Mesir purba berikutan jasanya sebagai arkitek yang bertanggungjawab merealisasikan pembinaan piramid bertingkat di Saqqara.

Arca kecil Imhotep dalam posisi duduk (Kredit Foto: The Metropolitan Museum of Art)

Imhotep telah ditugaskan oleh firaun Djoser untuk mencari punca mata air yang menghasilkan fenomena kenaikan paras air di Sungai Nil. Setelah mengkaji teks-teks langka di Hermopolis, Imhotep berjaya menemui sumber yang menyebabkan kenaikan paras air ini. Menurut Imhotep, di bawah Pulau Elephantine, terdapat dua buah gua yang dipercayai mengandungi mata air yang mampu untuk menghasilkan kenaikan paras air tersebut. Inilah kunci penyelesaian yang diinginkan oleh segenap masyarakat Mesir purba pada waktu itu. Imhotep menerangkan lagi, namun satu-satunya cara untuk menyelesaikan masalah ini adalah dengan merujuk kepada dewa Khnum.

Hal ini kerana, hanya dewa Khnum sahaja yang berkuasa untuk melepaskan banjir daripada kedua-dua buah gua yang disebutkan tadi. Mendengarkan penjelasan daripada pendeta tersebut, Firaun Djoser lantas melakukan ritual pemujaan terhadap dewa Khnum.

Akhirnya, dewa berkepala kambing yang bermahkotakan Atef itupun dikatakan telah membuat kemunculan menerusi mimpi Firaun Djoser. Sepanjang mimpi tersebut, dewa Khnum menjelaskan bahawa dia berjanji untuk melepaskan banjir daripada dua buah gua tersebut bagi menyelesaikan krisis kebuluran yang melanda Mesir pada ketika itu. Akhirnya, paras air Sungai Nil menunjukkan peningkatan seperti yang dimahukan sekaligus membebaskan masyarakat Mesir daripada belenggu kebuluran.

Dewa Khnum digambarkan sebagai seorang lelaki berkepala kambing berkulit hijau. Lakaran ini dihasilkan berdasarkan ukiran-ukiran daripada era kerajaan baru: 1550 SM–1069 SM (Kredit Foto: Jeff Dahl)

2.Dewi Satet

Berdasarkan mitologi Mesir Purba, dewi Satet atau Satit adalah isteri kepada dewa Khnum serta ibu kepada dewi anuket. Dewa Satet secara lazimnya digambarkan dengan  imej seorang wanita yang mengenakan mahkota Hedjet bertatahkan sepasang tanduk Antelop. Selain dipercayai sebagai dewi yang membawa kitaran banjir tahunan serta pembawa kesuburan di sekitar Sungai Nil, Satet juga sering dikaitkan dengan kegiatan berburu. Hal ini dapat dilihat melalui sesetengah ukiran-ukiran yang memaparkan dewi Satet membawa senjata pemanah bersama dengan anak panah.

Bahkan nama Satet juga membawa maksud ‘dia yang menembak’. Sebagai dewi perburuan, Satet dipercayai berkuasa sebagai pelindung kepada sempadan di bahagian Selatan iaitu bersebelahan dengan wilayah Nubia. Menurut kepercayaan, Satet membantu firaun dengan memanah musuh-musuh baginda lantas menewaskan mereka.

Dewi Satet menurut gambaran dari era Ptolemy: 305 BC – 30 BC (Kredit Foto: Wikimedia)

3.Dewi Anuket

Gambaran dewi Anuket (Kredit Foto: Jeff Dahl)

Sebagai pelengkap kepada trio ini, hadir Dewi Anuket yang merupakan anak perempuan kepada pasangan dewa Khnum dan dewi Anuket. Dewi Anuket dipersembahkan menerusi rupa paras seorang wanita beralaskan sebuah mahkota yang gah terletak di atas kepalanya. Walaupun pusat penyembahan dewi Anuket berada di Pulau Sehel yang termasuk dalam wilayah katarak pertama, namun begitu, jauh di bahagian selatan, Anuket juga dipuja oleh masyarakat di wilayah Nubia. Entiti mitologi pujaan Nubia ini dipercayai berkuasa mendakap air Sungai Nil lantas membenarkan paras air Sungai Nil meningkat lalu membenarkan fenomena banjir tahunan terhasil.

Sekiranya fenomena banjir tahunan ini berlaku dan mengairi tebing-tebing di sepanjang Sungai Nil, masyarakat Mesir purba akan menganjurkan sebuah festival sebagai tanda kesyukuran di atas kekuasaan dewi Anuket yang telah mengurniakan kesuburan di sepanjang lembah Sungai Nil.

Di samping itu, Anuket juga bertindak selaku penjaga bagi sempadan Mesir dan pelindung kepada ancaman Nubia di bahagaian Selatan.  Pasukan ekspedisi Mesir akan mengukir inskripsi puji-pujian pada dinding kuilnya yang terdapat di Pulau Sehel. Tujuan inskripsi ini ditulis adalah sebagai suatu bentuk kesyukuran kepada Anuket di atas kejayaan pasukan ekspedisi kerajaan yang berjaya pulang daripada penjelajahan dari wilayah Nubia.

Setibanya tamadun Mesir purba memasuki fasa kerajaan baru, ketiga-tiga dewa dewi ini telah disatukan lalu melengkapkan sebuah trio yang disembah dan diingati sebagai pembawa kesuburan Sungai Nil. Demikianlah, serba sedikit hal perihal mengenai trio Elephantine, sentiasa diingati sebagai keluarga dewa yang menjaga Sungai Nil.

RUJUKAN:

H., W. T. A. (2008). The Thames & Hudson Dictionary of Ancient egypt. Thames & Hudson.

Pinch, G. (2004). Egyptian mythology: A guide to the gods, goddesses, and traditions of Ancient Egypt. Oxford University Press.

Shaw, G. J. (2021). Egyptian mythology: A Traveler’s guide from Aswan to Alexandria. Thames & Hudson Inc.


Tempat Yang Paling Selamat Sekiranya Wabak Zombie Melanda

Sekiranya tercetusnya wabak Zombie, tentu anda telah mula merancang untuk menyelamatkan diri. Sekiranya anda dipengaruhi oleh filem, tentu ada mempunyai kecenderungan untuk berlindung di pasaraya dalam usaha untuk berlindung daripada serangan zombie. Pasaraya biasanya lengkap dengan pelbagai keperluan yang kita perlukan. Makanan, pakaian, tandas serta peralatan-peralatan yang sesuai untuk membunuh zombie. Tambah lagi, pada saat-saat inilah anda mampu merasai guna barang-barang dan makan makanan yang mahal-mahal dengan percuma.

Pada tahun 2015, sebuah pasukan statistik dari Cornell University telah membentuk sebuah model bagi menggambarkan bagaimana wabak zombie merebak ke seluruh U.S. bagi memahami penyebaran wabak tersebut. Menurut mereka, tempat yang paling selamat untuk berlindung adalah di kawasan yang kurang penduduknya – Pergunungan Northern Rocky di sekitar Montana atau Kanada berkemungkinan tempat yang paling  terbaik untuk bersembunyi.

Wabak zombie mengambil masa sekitar sebulan untuk merebak pada skala yang besar di seluruh New York. Maka, dalam tempoh tersebut, anda mempunyai masa yang cukup untuk merancang perjalanan anda untuk menyelamatkan diri.

Menurut mereka, berdasarkan dinamik penyakit zombie tersebut, wabak zombie akan lebih perlahan penularannya apabila zombie mula menceroboh kawasan yang sikit populasinya kerana mereka tiada manusia untuk digigit. Kawasan yang padat dengan penduduk seperti bandar kota adalah tempat yang paling cepat runtuh dilanda wabak zombie. Model tersebut meramalkan, wabak zombie mengambil masa hanya seminggu untuk menular di kawasan yang tinggi populasinya dan mengambil masa sebulan untuk menular ke pergunungan utara.

Anda kena pertimbangkan juga jenis-jenis zombie yang dihadapi. Tidak semua zombie itu sama. Ada yang mampu berlari dengan laju dan ada yang hanya mampu bergerak dengan perlahan. Ada yang mempunyai kemampuan memanjat, ada yang tidak dan sebagainya.

Simulasi yang dijalankan mengambil kira anggaran 300 juta manusia dan setiap orang dianggap sedang berada dalam 1 daripada  4 keadaan, sama ada manusia, dijangkiti, zombie atau zombie mati. Simulasi ini menjejak penyebaran wabak berdasarkan interaksi rawak antara 300 juta manusia ini. Interaksi tersebut termasuk zombie menggigit manusia ataupun manusia membunuh zombie. Akhirnya, penyelidik dapat menetapkan tempat yang paling lambat untuk wabak ini menular.

Simulasi yang dilakukan ini mungkin nampak kolot tetapi Pentagon dan U.S. Centres for Disesease Control telah menggunakan senario wabak zombie ini sebagai model untuk membantu mereka membangunkan program latihan persediaan menghadapi wabak penyakit.

RUJUKAN:


Asal-Usul Ubat Gigi Darlie

Di setiap kedai runcit dan pasar raya, bahagian rak ubat gigi mesti ubat gigi Darlie memenuhi ruangan tersebut bersama ubat gigi lain, dengan kotaknya berwarna hijau-putih-hitam dan mempunyai logo lelaki memakai topi senyum menayangkan gigi putihnya.

Namun, tahukah kita akan asal-usul ubat gigi Darlie ini?

Nama asal Darlie adalah Darkie. Ia adalah ubat gigi keluaran syarikat kimia Hawley & Hazel yang telah lama beroperasi sejak 1933 di Shanghai.

Ubat gigi ini dihasilkan sebagai bentuk parodi kepada penghibur minstrel (orang putih berwatakan sebagai orang hitam Afrika) yang popular bernama Al Jolson kerana persembahannya. Keputihan giginya dengan wajahnya diselaputi dengan mekap hitam menjadi logo utama untuk pemasaran.

Nama Darky atau Darkie sebenarnya adalah nama tidak sopan bagi warga United Kingdom, AS, dan Kanada apabila merujuk warga orang hitam. Pembungkusan ubat gigi tersebut pada ketika itu meletakkan rupa orang putih bercat hitam, bermata besar, memakai topi dan tali leher bow-tie, menyerupai penghibur minstrel.

Pada tahun 1985, setelah syarikat pengeluaran produk kebersihan AS bernama Colgate-Palmolive mengambil ahli 50% Hawley & Hazel, kontroversi berlaku terhadap ubat gigi kerana warga AS ketika itu menganggap ubat gigi berlogo penghibur minstrel adalah serangan rasis.

Maka, CEO syarikat Colgate-Palmolive memohon maaf akan kontroversi tersebut kemudian menggantikan nama Darkie kepada Darlie, manakala logo Darlie pula diubah bagi tidak melihatkan unsur wajah penghibur minstrel pada 1989.

Walau bagaimanapun di China, iaitu pengeluar Darlie asal tidak merasa terganggu akan logo ubat gigi tersebut dan terus mengekalkan nama dan logo asal dengan menamakannya dengan bahasa Cina: 黑人牙膏 (bermaksud ubat gigi orang hitam). Malah, pengiklanan ubat gigi itu menyakinkan pelanggan dengan dialog “Ubat Gigi Orang Hitam tetap Ubat Gigi Orang Hitam”.

Selepas penglibatan syarikat Colgate-Palmolive, ubat gigi Darlie terus dijual di sesetengah negara Asia: Taiwan, China, Indonesia, Malaysia, Singapura, Vietnam, dan Thailand, negara-negara yang tidak terganggu dengan kontroversi ubat gigi tersebut. Syarikat tersebut juga mengisytiharkan bahawa Darlie tidak akan dipasarkan kepada negara di luar Asia. Sekarang Darlie menjadi ubat gigi yang teramat laku di negara-negara tersebut dengan mempunyai 10-30% bahagian pasaran.

Tahun 2004, Darlie pernah dipopularkan selepas ubat gigi tersebut bersama produk lain yang mempunyai unsur rasis disiarkan dalam mockumentary (dokumentari fiksyen) bertajuk CSA: Confederate States of America, mengisahkan sejarah alternatif AS apabila negara-negara Confederacy (negara selatan AS yang menyokong perhambaan) menang dalam Perang Sivil AS. Darlie dikatakan amat laku sehingga menjadi ubat gigi yang wajib dimiliki oleh warga AS.

Terkini, pada 19 Jun 2020, Colgate-Palmolive mengumumkan kepada awam bahawa syarikat itu akan bekerjasama dengan Hawley & Hazel untuk menilai balik dan merevolusikan Produk Darlie, termasuk nama pasaran.

RUJUKAN:

Stone Fish, Isaac (2010-11-30). “Back to the Days of Blackface”. Newsweek.
https://www.newsweek.com/back-days-blackface-69715

“Darkie drops offensive name and logo”. Straits Times. 1989-01-29. p. 6.

McCarthy, Todd (2004-03-09). “Review: ‘C.S.A.: The Confederate States of America'”. Variety. Retrieved June 20, 2020.

Shakib, Delara (June 19, 2020). “Colgate-Palmolive to review product’s name that translates to ‘Black people toothpaste'”. NBC News. Retrieved June 20, 2020.


Keislaman Di Sebalik Nama Jesus

Terpapar semula sebuah video yang pernah ditularkan mengenai pengedaran risalah tentang “Muslims Love Jesus”. Habis tersebar di alam maya sehingga peserta-peserta program tersebut dikecam dengan teruk. Agak indah juga apabila usaha dakwah dinistakan oleh umat Islam sendiri, jelas menunjukkan tahap pemahaman yang sangat lemah. Maka mestilah dipersoalkan, dimanakah kedudukan nama Jesus di sisi Islam yang merujuk kepada seorang individu tanpa bapa disegani ini?

Berdasarkan pemahaman semasa, Isa merupakan seorang nabi dan rasul yang dilahirkan tanpa bapa. Baginda mempunyai pelbagai syafaat yang termasuk juga statusnya sebagai al-Masih iaitu sang penyelamat daripada bencana Dajjal. Jesus pula di sisi agama Kristian dipercayai sebagai Tuhan di Bumi yang turun atas sifat penuh dengan kasih sayang untuk membasmikan dosa anak-anak Adam dan Hawa. Untuk meringkaskan topik yang panjang ini, Isa dan Jesus ialah orang yang sama – berlainan hanya atas interpretasi sahaja.

Kedua-dua agama ini menerima yang baginda membawa sebuah kitab bernama Injil. Persetujuan juga terbina atas landasan yang mana orang inilah yang akan diturunkan semula sebagai pemelihara antara benar dan dusta.

Polemik mengenai Isa dan Jesus bermula atas prinsip kebezaan. Ramai dalam kalangan umat Islam membezakan atas status keagamaan: Isa, seorang rasul; Jesus, jelmaan Tuhan (yang syirik di sisi Islam). Sebenarnya tanggapan ini salah. Nama tidak pernah menentukan tafsiran. Ibaratkan seorang ahli politik Malaysia yang begitu lantang terhadap Israel. Dalam bahasa Melayu, beliau ialah negarawan dan Machiavellianis misalnya; manakala di Israel, beliau dinistakan sebagai anti-Semitis. Namun apakah perbezaan sebutan nama membuatkan dua orang berbeza?

“Jesus” telah dibuat nama universal yang merujuk kepada teras agama Kristian atas dominasi bahasa Inggeris, Jerman dan Sepanyol. Ketiga-tiga bangsa ini mengimarahkan ajaran Kristian. Namun ada sahaja penganut-penganut Kristian yang tidak merujukkan teras mereka sebagai “Jesus”. Populasi Madagascar menggunakan “Jesosy”. Etnik Slavik seperti bangsa Rusia dan Ukraine pula menyebut “Isus”, yang sangat rapat dengan tafsiran asal dalam bahasa Yunani “Iesous”.

Di sini jelas bahawa terdapat para penganut Kristian sendiri yang tidak menyebut “Jesus”. Bahasa ibunda Aramaic sendiri menyebut “Yeshua”. Dan penutur Arab Kristian berzikir pada nama “Yasu”. Maka tidak perlulah sebuah isu dididihkan hanya kerana “Jesus” digunakan. Pengedaran risalah yang mengatakan “Muslims love Jesus” sebenarnya bertepatan di sisi syarak, kerana Jesus ialah tafsiran terus kepada Isa. Tujuan penggunaan ini pula merupakan prinsip dakwah, yang menggunakan terma-terma mesra pemahaman. Ibaratkan menggunakan bahasa Inggeris untuk menyampaikan Islam di Amerika Syarikat. Relevankah jika bahasa Arab digunakan sebagai perantara kepada masyarakat Rusia?

Perkaitan kerja dakwah ini dengan Malaysia Baru pun sebenarnya tidak relevan. Tidak perlulah bersifat ketakutan yang semakin kronik – kerana usaha dakwah akan tiba ke tahap dimana hujah ditemukan dengan hujah pun. Jikalau berterusan, tidak pelik andai kata sebuah parti Islam membentuk kerajaan persekutuan, ramai berduyun-duyun menghentam pucuk kepimpinan sebagai penunggang pun.

“Makcik pakcik dekat kampung tak kompius ke yang depa gunakan nama-nama nabi dalam Bahasa Hebrew untuk berdakwah pada orang Kristian?”

Yang berdakwah tu orang Islam. Mereka tiada niat nak mengelirukan. Atas alasan itu untuk hentikan diaorang berdakwah, dah lama dah ulama berfatwa Ahmad Deedat dan Dr Zakir Naik supaya berhenti berdakwah dengan cara macam tu.

Mereka lebih dasyat. Perbahasan mereka merangkumi pendedahan ayat-ayat dalam kitab agama lain. Mereka berforum dengan orang-orang ahli dari agama lain, mengajak untuk membedah kitab agama mereka. Kalaulah ada orang lain berdakwah menggunakan nama Nabi Isa A.S dalam bahasa Hebrew itu sebuah kesalahan, maka tentunya cara mereka berdua ini berdakwah lebih dasyat. Ataupun tentunya, kelas-kelas teologi di universiti kita patut diharamkan yang melibatkan perbandingan agama.

Lagipun, target audiences depa ni berbeza. Mereka sasarkan penganut agama lain untuk diajak berbahas, berfikiran rasional dan mencari jawapan bersama. Target audiences mereka bukan makcik pakcik kat kampung sana.

Sebab tu lokasi dakwah mereka di kota-kota urban, di tepi jalanan tempat awam dan forum-forum ilmiah. Kalau mereka masuk ke kampung, Insya-allah mereka akan pakaikan cara lain. Lagipun berdakwah dengan orang bukan Islam, kita harus tahu kita harus mencari persamaan antara agama kita dan mereka untuk menimbulkan rasa minat mereka, bukanlah menggambarkan betapa agama kita jauh berbeza dengan mereka. Kerana persamaan itulah yang akan menimbulkan cinta.


Kisah Lelaki Zaman Firaun

Masalah lelaki tak cukup satu memang sampai ke sudah tak pernah selesai. Bayangkan jelah masa zaman Mesir Purba, golongan tak cukup satu ni dah wujud.

Cara deme dengan lelaki zaman sekarang sama je. Kalau macam hari ini, lelaki suka tayang kereta macam Honda untuk tarik perhatian perempuan. Lelaki Mesir Purba pula lebih kurang je tapi deme banyak tayang kereta kuda.

Lelaki yang miliki kereta kuda paling laju dan mewah akan terus dikerumuni wanita. Itu je modal yang deme guna untuk bertukar-tukar pasangan dan curang.

Masalahnya lelaki Mesir Purba ni jenis suka kahwin awal. Ingat bila dah kahwin, perangai tu elok lah sikit. Tapi tetap juga dengan perangai tak cukup satu zaman bujang dulu. Dah lah buat kerja tak clean, asal curang je kantoi.

Jadi ramailah wanita dekat Mesir Purba ni minta cerai atas alasan suami main kayu tiga. Dari sinilah bala mula menimpa kerana undang-undang Mesir Purba menetapkan sebahagian besar harta suami perlu diberi kepada isteri jika sudah bercerai.

Bermakna jika lelaki tu ada kereta kuda fd dan bela siakap Sungai Nil, itu semua akan menjadi miliki wanita setelah bercerai. Lelaki pun akan jadi papa kedana.

Nak atasi masalah ni, lelaki Mesir Purba akan berkahwin dengan orang susah. Senanglah sikit nak curang sebab jarang kantoi. Macam biasalah bila orang susah ni dah kahwin dengan orang kaya, hidup deme pun berubah.

Kalau pergi minta cerai, memang kembali kepada kehidupan asal dan terus merana. Deme pun maafkan je lah suami yang banyak kali curang ni demi nak hidup senang.

Lepas ni kalau jumpa lelaki yang jenis tak cukup satu dan suka curang, anggap je lah dia mewarisi perangai lelaki zaman Firaun.

Kami ada banyak buku untuk korang kat Shopee kami. Jemput beramai-ramai ke Shopee untuk tengok buku yang korang suka: https://bit.ly/bukupatriots


Kisah Cinta Bakal Maharaja Jepun Yang Sangat Sweet

Hari ini hari terakhir pemerintahan Maharaja Akihito di Jepun. Maka berakhirlah era “Heisei” (1989-2019) dan bermulalah era “Reiwa” dengan pertabalan Putera Mahkota Naruhito sebagai Maharaja Jepun yang ke-126.

Naruhito ni orang yang macam mana? Nak kenal hati budi seorang lelaki, lihatlah cara dia melayan isteri atau kekasihnya.

Seperti ayahnya, Naruhito juga memperisterikan seorang wanita dari kalangan rakyat jelata. Permaisuri Naruhito, Masako Owada bukan berasal dari kerabat diraja atau bangsawan, tetapi dia juga bukan perempuan biasa-biasa. Malah CV dia kalahkan Diana Spencer, Kate Middleton atau Meghan Markle yang menjadi pujaan orang ramai.

Ayah Masako, Hisashi Owada ialah seorang diplomat, pangkat tertinggi ialah Jimu Jikan (sama macam KSU) Kementerian Luar Negeri Jepun. Dari zaman kanak-kanak, Masako ikut ayahnya posting merata dunia. Dan sebab itu, Masako fasih 5 bahasa iaitu Bahasa Jepun, Inggeris, Rusia, Perancis dan Jerman (wow).

Masako juga ingin mengikuti jejak langkah ayahnya. Selepas memperolehi ijazah sarjana muda ekonomi daripada Harvard (woww), Masako melepasi ujian kemasukan Kementerian Luar Negeri dan mula berkhidmat sebagai pegawai diplomatik. Hanya 28 daripada 800 pemohon lulus pada tahun itu (wowww).

Ni kalau kat Malaysia kira PTD Wisma Putra cream of the cream of the cream, bukan calang-calang orang boleh masuk meminang.

Tapi pada November 1986, kehadiran Masako di sebuah jamuan teh telah mengubah hidup Masako. Pada jamuan tersebut, Masako ditemukan dengan Naruhito, anak sulung kepada Putera Mahkota Akihito, cucu kepada Maharaja Hirohito.

Naruhito ketika itu berumur 26 tahun, baru balik dari Oxford. Kali pertama melihat Masako, Naruhito terus jatuh cinta dan mula melamar Masako.

Walaupun Naruhito ialah “most eligible bachelor” di Jepun waktu tu, Masako rasa rimas dengan lamaran Naruhito. Sebab cita-cita Masako adalah menjadi diplomat yang berjaya. Kalau berkahwin dengan Naruhito, maka Masako perlu melepaskan career dia yang baru nak mula.

Untuk elak daripada Naruhito, Masako menyambung pengajian sarjana di Oxford selama 2 tahun, bermula pada 1988. Tapi Naruhito masih tak putus asa, cari Masako sampai ke Oxford. Tapi sekali lagi, Masako menolak lamaran Naruhito.

Media dan orang ramai mula bising, siapa Masako? Siapa dia berani jual mahal depan prince? Siapa dia sampai prince yang kena mengejar dia? Orang lain kalau dengar perkataan prince dah ovari meletup berkecai.

Tapi Masako tahu apa yang dia mahu dalam hidup. Dia tak memerlukan gelaran permaisuri, dia dah cukup hebat. Dia hanya mahu mengejar impian sendiri. Tak kisah lah prince ke tak prince. Ini perangai Sagittarius yang tipikal.

Akhirnya, selepas 6 tahun Naruhito bercuba, Masako menerima lamaran Naruhito pada tahun 1992. Naruhito berjanji, dengan kedudukan Puteri Mahkota, Masako boleh memainkan peranan sebagai diplomat. Menerima kunjungan tetamu negara, mengadakan lawatan negara bagi pihak maharaja, itukan kerja diplomat.

Yang lebih penting, Masako tersentuh dengan janji Naruhito untuk melindungi dia seumur hidup: “僕が一生全力でお守りします” (boku ga, isshō zenryoku de o-mamori shimasu). Perempuan ni, strong macam mana pun ada soft spot dia.

Naruhito dan Masako melangsungkan perkahwinan pada 9 Jun 1993. Selepas berkahwin, Masako cuba menjalankan peranannya sebagai “diplomat”, namun mendapat tentangan daripada pejabat pentadbir istana, Kunai-chō.

Kunai-chō melihat tindakan Masako melangkaui Maharani Michiko, dengan itu melanggar protokol. Malah Masako pernah ditegur kerana berucap lebih lama dari suaminya. Kehidupan istana yang penuh dengan adat istiadat dan pantang larang membuat Masako rasa terkongkong, dan Masako mula rasa stres.

Yang lagi membuat Masako tertekan ialah desakan dari Kunai-chō, maharaja, kerabat diraja, media malah orang ramai supaya Masako cepat-cepat menimang cahaya mata. Sebagai Puteri Mahkota, Masako dipertanggungjawabkan untuk melahirkan zuriat bagi mewarisi takhta.

Tahun demi tahun berlalu, perut Masako masih belum bunting, maka macam-macam spekulasi timbul. Masako mandul ke? Patut tak Naruhito cari isteri baharu? Tapi Naruhito tetap dengan pendirian tidak mahu mengkhianati cintanya terhadap Masako, minta semua bersabar.

Paparazzi pula pergi korek rahsia Masako dan menyebarkan cerita yang mengatakan Masako mengalami masalah untuk mengandung sebab pernah keguguran dua kali. Maksudnya dengan lelaki lain sebelum berkahwin dengan Naruhito. Reaksi Naruhito? Tetap mempertahankan isterinya tak kira apa yang orang kata.

Selepas 8 tahun berkahwin, akhirnya Masako melahirkan anak perempuan bernama Aiko pada 2001. Mengikut perlembagaan Jepun, perempuan tidak boleh mewarisi takhta. Oleh sebab adik Naruhito, Putera Fumihito juga tak mempunyai anak lelaki, maka tekanan ke atas Masako untuk melahirkan zuriat lelaki jadi semakin kuat. Sekitar tahun 2003-2004, Masako mula mengalami kemurungan.

Perangai orang Jepun takut malu, jadi Kunai-chō cuba nak cover up masalah kesihatan Masako. Naruhito marah sungguh. Dari seorang yang lemah lembut, Naruhito bergaduh dengan semua orang: ayahanda Akihito, ibunda Michiko, adinda Fumihito dan Kunai-chō. Naruhito kata tindakan mereka semua sedang “menafikan kemanusiaan” Masako (人格否定, jinkaku hitei).

Dalam sejarah Jepun, tak ada putera yang pernah buat kenyataan terbuka against istana. Ketegasan Naruhito memaksa Kunai-chō mengakui bahawa Masako mengidap masalah kesihatan dan memerlukan rawatan.

Akur dengan ketegasan Naruhito untuk tidak melahirkan zuriat lelaki, Kabinet Jepun mula menimbangkan pemindaan Perlembagaan bagi membolehkan Puteri Aiko mewarisi takhta. Tapi cadangan tersebut terbatal selepas Putera Fumihito menimang anak lelaki pada tahun 2006.

Lega Naruhito. Bagi beliau, samada zuriatnya mewarisi takhta atau tidak, itu tak penting, cukup sekadar Masako bebas daripada tekanan untuk melahirkan anak lelaki.

Selama 26 tahun mereka berkahwin, Naruhito betul-betul memenuhi janjinya untuk melindungi Masako. Biarpun beban dan tanggungjawabnya sebagai putera mahkota begitu berat, biarpun ada ramai orang yang perlu dipuaskan, Naruhito tidak sesekali mengkhianati janjinya kepada Masako dengan mengahwini perempuan lain atas alasan untuk mendapatkan anak lelaki.

Yang lebih mengagumkan ialah reaksi Naruhito menangani kisah silam Masako. Kita tak tau apa yang Naruhito fikir dalam hati apabila mengetahui kisah silam Masako bekas teman lelaki. Tapi yang pasti, Naruhito mempertahankan kehormatan isterinya daripada cemuhan masyarakat.

Cinta Naruhito kepada Masako adalah begitu dalam, sehingga apabila orang bertanyakan apa yang beliau risau dengan peranan baharunya sebagai maharaja, perkara pertama yang beliau sebut ialah Masako. Beliau takut Masako rasa tertekan dengan gelaran maharani dan harapan orang ramai.

Berbanding dengan keadaannya 10 tahun yang lalu yang murung sepanjang masa, Masako kini kelihatan lebih ceria. Semua ini adalah hasil usaha Naruhito yang sentiasa sabar dan mengutamakan kebahagiaan isterinya.

Sebagai maharani, peranan Masako akan jadi lebih besar, lebih menghampiri cita-citanya sebagai diplomat. Kita boleh agak, selepas ini, Naruhito akan lebih kerap membuat lawatan negara atau menerima kunjungan tetamu negara, demi memuaskan impian Masako yang terpendam.

Lelaki seperti Naruhito dan Emmanuel Macron membuktikan bahawa not all men are trash. Wujud je lelaki yang romantik, caring dan setia, yang appreciate kelebihan pasangan mereka, dan menerima kekurangan mereka. Yang sanggup menunggu, walaupun bertahun-tahun (Naruhito 6 tahun, Macron 12 tahun), sebelum kebahagiaan tiba.

Kalau tak jumpa, berusahalah lagi sehingga jumpa. Kalau anda serius dengan cinta, anda tentu deserve jejaka yang menjanjikan anda perkara yang sama seperti Naruhito janjikan Masako, 27 tahun yang lalu:

“Boku ga, isshō zenryoku de o-mamori shimasu” (Saya akan melindungi awak, dengan sepenuh kekuatan, hingga ke hujung hayat).


Saintis Jumpa Fosil Baby T-Rex!

Canada merupakan negara kedua paling besar dunia. Susunan wilayahnya jauh lebih mudah difahami berbanding Amerika Syarikat.

Dan wilayah Alberta, Manitoba, Northwest Territories, dan Saskatchewan amat menarik untuk diteliti. Kerana sekitar 68 juta tahun dahulu, keempat-empat wilayah ini masih ditenggelami air.

Laut yang melitupi wilayah-wilayah ini sebenarnya besar. Saiznya daripada Northwest Territories hingga Guatemala.

Jadi hanya dua benua sahaja yang wujud di Amerika Utara dulu, dalam bentuk seperti pulau gergasi yakni Laramidia dan Appalachia.

Dalam gambar di atas, Colorado dan Texas kelihatan tenggelam sepenuhnya. Ini merupakan bayangan dibuat saintis berdasarkan penemuan mereka. Jadi ada kebarangkalian gambar ini tidak 100 peratus tepat.

Tetapi di Colorado misalnya, saintis sudah menemui fosil reptilia seperti platecarpus dan plesiosaur (Row, 2013). Walaupun Colorado tiada laut, saintis masih menemui haiwan air yang hanya boleh berenang.

Jadi di sini semua harus faham bahawa peta dunia dulu sememangnya berlainan. Laramidia walau bagaimanapun sangat kaya dengan haiwan berjalan. Antaranya ialah dinosaur berlagenda, yakni Tyrannosaurus Rex.

Dinosaur ini menikmati ruangan luas daripada Alaska hingga Mexico, hidup sekitar 68 juta hingga 66 juta tahun dahulu.

Sangat terkenal dengan kepala begitu besar, yang diimbangi ekor panjang lagi berat. Panjang seekor Tyrannosaur boleh mencecah 12 meter, dengan ketinggian menghampiri empat meter.

Saintis meramal berat seekor dewasa dalam 8,400 kilogram hingga 14,000 kilogram.

Inilah raja yang menguasai Laramidia, yakni spesis pema-ngsa puncak (apex pred-ator).

Penemuan Fosil Bayi

Seperti yang dimaklumkan, gambaran saintis bahawa Alberta dan Montana ditenggelami air tidak semestinya tepat secara 100 peratus. Kerana saintis telah menemui dua sampel fosil pada tahun yang berbeza.

Di Montana pada tahun 1983, mereka menemui tulang rahang seekor bayi tyrannosaur. Saiznya dalam 2.9 sentimeter sahaja, masih mempunyai lapan gigi halus.

Tetapi tulang ini tidak dapat dikeluarkan daripada batu yang mengepitnya. Jadi mereka tidak berani meneruskan kajian.

Pada tahun 2017 pula, saintis menemui sebuah kuku kaki bayi tyrannosaur di Alberta. Jurang 34 tahun dibezakan dengan kemajuan teknologi untuk mengkaji bidang paleontologi.

Dan penemuan kuku kaki ini pula meningkatkan minat mereka untuk melihat semula tulang rahang yang ditemui di Montana. Kedua-dua sampel ini sememangnya sukar ditemui.

Mereka mendedahkan banyak ilmu tentang kehidupan masa lampau.

Apa yang membuatkan mereka yakin bahawa ini tulang tyrannosaur ialah rahsia di sebalik bentuk dagunya. Ia kelihatan mirip dengan fosil-fosil dewasa lain. Rupanya dagu tyrannosaur memang takkan berubah langsung.

Cuma saintis amat musykil dengan bentuk giginya. Kerana mereka berpendapat fosil rahang ini mungkin daripada seekor bayi yang belum menetas lagi!

Gigi bayi ini belum tumbuh sepenuhnya lagi. Selalunya gigi betul berada dibawah gigi susu, sama seperti manusia. Tetapi bayi ini mempunyai gigi betul di tepi gigi susu, bermakna tiada langsung perep-µtan yang berlaku.

Kalau tengok reptilia lain, ada saja yang bergigi sebegini… semuanya masih dalam telur lagi (Geggel, 2020). Besar kemungkinan fosil kuku itu pun daripada embrio, kerana masih belum sempurna dari segi pertumbuhan.

RUJUKAN:

Geggel, L. (2020, Oktober 15). 1st of their kind baby tyrannosaur fossils unearthed. Live Science.

Row, C. (2013, Ogos 23). Fossilized remains of a Cretaceous-era sea (ditapiskan) discovered in Mesa County. Post Independent.


Siri Bedah Konspirasi: Siapakah Freemason Dan Illuminati?

Teori Konspirasi adalah kepercayaan wujudnya sekumpulan manusia yang berkonspirasi atau merancang untuk menguasai dunia. Versi Teori Konspirasi yang paling popular melihat kumpulan ini terdiri daripada orang Yahudi yang bergerak atas pertubuhan—pertubuhan bernama Freemason dan Illuminati. Mereka merupakan penyembah setan dan dajjal yang berhasrat untuk membina sebuah New World Order atau One World Government.

Untuk mencapai matlamat tersebut, kumpulan Yahudi-Freemason-Illuminati ini telah menguasai kerajaan, sistem kewangan dan media. Pemimpin yang tidak mahu mengikuti telunjuk jari mereka akan dibunuh, seperti bekas presiden Amerika Syarikat (AS), John F. Kennedy. Filem dan muzik yang dihasilkan oleh Hollywood turut diselitkan dengan unsur-unsur dajjal untuk melalaikan dan menyesatkan umat Islam. Malah pelbagai perkembangan teknologi juga dikaitkan dengan agenda Freemason.

Teori ini telah wujud sekian lama. Ia pernah diceritakan semula dalam plot novel Dan Brown (seperti Angels and Demons), permainan video Assasin’s Creed, trilogi novel Illuminatus! oleh Robert Shea dan Robert Anton Wilson, dan dokumentari The Arrivals. Tidak kurang juga golongan yang menjadikan ia sebagai bahan ceramah tanpa memberi sebarang kredit kepada idea asal.

Bagaimana teori ini dapat berkembang? Dari mana asal usulnya?

Tujuan siri artikel ini bukanlah untuk mencari gaduh atau untuk merendah-rendahkan mana-mana individu. Cuma, Teori Konspirasi semakin menjadi-jadi di masyarakat kita, sehingga semua perkara mahu dikaitkan dengan Freemason untuk menakut-nakutkan orang. Dengar muzik rock, Freemason. Dengar K-Pop, Freemason. Ambil vaksin, Freemason. Filem Minion, Freemason. Filem Moana, Freemason. Belajar di Oxford, Freemason. Maka diharapkan siri artikel ini dapat mengurangkan sedikit sikap paranoia yang menular di masyarakat kita.

Asal usul Teori Konspirasi adalah di Eropah menjelang akhir abad ke-18. Ketika itu berlaku peristiwa besar yang bernama Revolusi Perancis. Rakyat Perancis menggulingkan pemerintahan raja mutlak pada tahun 1789 malah turut memansuhkan kedudukan raja pada tahun 1792. Raja Perancis iaitu Louis XVI telah dipancung oleh rakyat yang radikal dan fanatik. Pergolakan di Perancis mengejutkan seluruh Eropah. Maka golongan konservatif mula menulis rencana untuk memburuk-burukkan Revolusi Perancis agar ia tidak menjadi ikutan rakyat.

Cara paling mudah untuk memburuk-burukkan revolusi rakyat Perancis adalah dengan mengaitkannya dengan setan. Pada tahun 1797, seorang profesor di Universiti Edinburgh bernama John Robison telah menerbit buku berjudul Conspiracy Against all the Religions and Governments of Europe, Carried on in the Secret Meetings of Freemasons, Illuminati and Reading Societies, diikuti oleh buku Memoirs Illustrating the History of Jacobinism yang ditulis seorang paderi Jesuit bernama Abbé Augustin Barruel (sebuah kumpulan Katolik yang diharamkan oleh kerajaan Perancis) pada tahun 1798. Mereka mendakwa kumpulan Freemason dan Illuminati sebagai dalang di sebalik Revolusi.

Dalam bukunya, Barruel mendakwa Freemason sebagai pewaris kepada Knights Templar. Knights Templar ialah sebuah kumpulan kesatria yang kesemua ahlinya dihukum mati oleh Raja Perancis pada tahun 1314 atas tuduhan menyembah setan, satu tuduhan yang direka-reka oleh Raja Phillip IV untuk merampas harta Templars. Barruel mendakwa tujuan Freemason menggulingkan raja Perancis adalah untuk membalas dendam pembunuhan Raja Phililip IV terhadap Templars. Barruel juga mendakwa ahli-ahli falsafah seperti Voltaire, Montesquieu dan Rousseau sebagai Freemason, kerana idea-idea politik mereka mengenai kedaulatan rakyat (popular sovereignty) telah mencabar doktrin hak kekuasaan raja (divine right of kings) dan menjadi punca rakyat menentang pemerintahan beraja.

Selain menulis untuk mempertahankan sistem monarki di Eropah, mereka juga masing-masing mempunyai agenda peribadi. Jesuit adalah antara kumpulan yang terawal dituduh sebagai dalang di sebalik Revolusi, jadi, Barruel cuba membersihkan nama Jesuit dengan mengalihkan tuduhan ke Freemason. Robison sendiri ialah seorang Freemason, jadi dia mempersalahkan Illuminati sebagai ejen perosak Freemason di Perancis.

Adakah Freemason benar-benar sebuah kumpulan penyembah setan seperti yang didakwa oleh Barruel dan Robison?

Asal usul Freemason ialah persatuan pekerjaan (guild association) yang wujud di Eropah ketika Zaman Pertengahan (Middle Ages). Mason bermaksud tukang batu, maka Freemason pada asalnya ialah sebuah pertubuhan tukang-tukang batu. Nama penuh Freemason ialah Free and Accepted Mason. Selain Freemason, terdapat juga guild yang bernama Free Gardener, Free Carpenters, Free Shepherds, Free Carters dan seumpamanya. Lambang Freemason iaitu sesiku dan kompas (Square and Compass) merupakan alat pekerjaan golongan tukang batu atau arkitek.

Apakah tujuan penubuhan guild? Di Zaman Pertengahan, orang hanya bekerja dalam satu bidang, bukannya sekejap bekerja di bank, sekejap main gitar, sehingga pekerjaan dijadikan sebagai nama keluarga, contohnya seperti Baker, Carter, Mason, Miller, Smith, Skinner, Taylor (tailor) dan Schumacher (shoemaker). Disebabkan pekerjaan sebegini memerlukan latihan kemahiran bertahun-tahun, maka guild ditubuhkan untuk melatih pekerja mahir dan juga untuk melindungi rakan sekerja.

Dalam guild terdapat tiga pangkat keahlian: apprentice, journeyman, dan master. Mereka akan bermesyuarat di guild hall. Mereka juga menggunakan simbol dan isyarat tangan untuk menjaga rahsia pekerjaan mereka daripada diketahui oleh pesaing.

Kesemua amalan guild ini juga terdapat dalam Freemason. Pangkat keahlian Freemason terbahagi kepada 33 darjat: darjat 1 ialah Entered Apprentice, darjat 2 ialah Fellow Craft, dan darjat 3 hingga 33 digelar Master Mason. Freemason mengadakan perjumpaan berkala di lodge (loji). Dan mereka juga menggunakan isyarat tangan untuk berkomunikasi.

Akibat Revolusi Industri, pengkhususan pekerjaan yang rigid tidak lagi relevan. Maka lama-kelamaan, Freemason telah bertukar daripada sebuah persatuan tukang batu kepada sebuah persatuan persaudaraan (fraternity) yang dibukakan kepada orang ramai tanpa mengira profesion. Tujuan persaudaraan adalah untuk menyatukan orang-orang yang mempunyai cita rasa dan minat yang sama. Bukan mudah untuk memasuki Freemason. Syarat asas mestilah beragama (ateis tidak layak) dan free-born (orang Yahudi yang tidak mempunyai hak kewarganegaraan tidak layak). Wanita juga tidak diterima ke dalam Freemason kerana idea pertubuhan Freemason adalah sebagai sebuah brotherhood.

Seperti guild yang lain, Freemason juga mempunyai tokoh panutan. Tukang kayu (Free Carpenters) menjadikan Joseph (ayah Jesus dalam Bible) sebagai tokoh, maka Freemason juga mencipta satu watak bernama Hiram Abiff berdasarkan kisah pembinaan Haikal Sulaiman (Solomon’s Temple) dalam Bible. Hiram dikatakan sebagai seorang tukang batu yang dibunuh oleh tukang batu yang lain atas kecemburuan. Dengan itu, setiap ahli Freemason perlu melalui upacara kemasukan (initiation) yang melambangkan kematian Hiram. Kisah Hiram ini adalah dongeng yang direka Freemason dan tidak didapati dalam kitab Yahudi (Torah) atau Kristian (Bible), namun ramai menganggap ia benar termasuk individu yang bertaraf syeikh.

Ramai golongan intelektual telah menyertai Freemason, kerana sifat kerahsiaannya amat sesuai bagi perbincangan idea-idea kesejagatan, kesamarataan, rasionalisme yang tidak boleh dibuat secara terbuka ketika itu. Malah idea-idea Freemason yang dianggap radikal telah menyebabkan ia diharamkan oleh Gereja Katolik pada tahun 1738.

Salah satu sebab Freemason diharamkan ialah penggunaan simbol-simbol bukan daripada agama Kristian. Freemason mempunyai konsep Tuhan yang agak berbeza dengan pemahaman Kristian Katolik dan cenderung kepada konsep Tuhan sebagai Supreme Architect of the Universe yang dipelopori oleh ahli-ahli falsafah Era Pencerahan (Age of Enlightenment), dan mereka menganggap tuhan dalam semua agama itu sama.

Mereka juga menggunakan simbol Mata Ilahi (Eye of Providence atau All-Seeing Eye of God) sebagai lambang ketuhanan (Tuhan, bukan mata dajjal) yang sentiasa mengawasi manusia. Simbol Piramid juga menjadi kegemaran Freemason kerana ia melambangkan pencapaian tukang batu, bukan kerana Freemason ini berketurunan Firaun. Salah seorang Freemason yang terkenal ialah Wolfgang Amadeus Mozart yang dinobatkan sebagai ahli muzik teragung pada abad ke-18. Dalam teater Mozart berjudul The Magic Flute yang mula ditayangkan pada tahun 1791, boleh dilihat dengan jelas simbol-simbol piramid dan Mata Ilahi.

Disebabkan ramai di kalangan pengasas AS ialah Freemason, maka simbol-simbol Freemason turut diserapkan ke dalam lambang negara Amerika Syarikat. George Washington, presiden pertama AS, ialah seorang Freemason. Namun begitu, adalah tidak tepat untuk mengatakan AS sebagai sebuah negara Freemason: hanya 9 daripada 56 pengasas AS yang menandatangani Deklarasi Kemerdekaan pada tahun 1776 merupakan Freemason, dan hanya 13 daripada 39 pengasas yang menandatangani Perlembagaan AS pada tahun 1787 merupakan Freemason.

Bagaimana pula dengan Illuminati?

Illuminati diasaskan oleh Adam Weishaupt, seorang Yahudi beragama Katolik di Bavaria, Jerman pada tahun 1776. Nama asal Illuminati ialah Order of the Perfectibles, sebelum dinamakan semula sebagai Illuminati yang membawa maksud pencerahan (illumination). Weishaupt menyertai Freemason pada tahun 1777 untuk mengembangkan gerakannya, namun ideologinya agak bercanggah dengan pegangan Freemason. Freemason ialah sebuah kumpulan yang bukan bersifat politik manakala Weishaupt bercita-cita untuk menggantikan sistem politik Eropah melalui ‘pencerahan’. Akhirnya, Illuminati telah diharamkan oleh kerajaan Bavaria pada tahun 1784 dan Weishaupt telah melarikan diri.

Ada pendukung Teori Konspirasi yang mendakwa Weishaupt telah melarikan diri ke AS, membunuh Washington dan menggantikan tempatnya. Ini sebenarnya cerita yang direka oleh novel Illuminatus! yang tidak masuk akal. Bukan sahaja wajah Weishaupt dan Washington itu bagai bumi dan langit, malah bukan mudah untuk merentasi lautan Atlantik ke AS. Sebenarnya Weishaupt telah mendapat perlindungan di Gotha, Jerman dan terus menulis beberapa makalah untuk membela Illuminati (seperti An Apology for the Illuminati pada tahun 1786) sehingga dia meninggal dunia pada tahun 1830.

Meskipun tiada bukti yang menunjukkan Freemason terlibat dalam konspirasi untuk menggulingkan kerajaan di Eropah, namun sifat rahsia Freemason sering menyebabkannya dikambinghitamkan. Di AS pada 1830-an siap ditubuhnya Parti Anti-Mason yang berkempen untuk mengharamkan Freemason dan mereka telah memenangi banyak kerusi. Jika benar AS ialah sebuah negara Freemason, bagaimana parti sebegini dapat bergerak? (jawapan pentaksub Teori Konspirasi: wayang) Hitler, seorang penggemar Teori Konspirasi telah mengharamkan Freemason dan membunuh ribuan Freemason atas alasan mereka terlibat dalam konspirasi Yahudi, tetapi ia lebih kepada alasan untuk menghancurkan segala gerakan rahsia yang boleh mengancam kedudukannya.

Freemason sebenarnya lebih kepada sebuah kelab elit untuk bersosial. Adapun ramai orang ternama merupakan ahli Freemason, ia tidak membuktikan ada apa konspirasi di kalangan mereka, malah ahli Freemason juga berbalah satu sama lain. Semasa Revolusi Amerika (1775-1783), Freemason di AS berpecah kepadaa Loyalist (yang setia kepada penjajah Inggeris) dan Patriots (yang menuntut kemerdekaan Amerika). Orang-orang ternama yang menggangotai Freemason juga bukanlah manusia yang paling signifikan. Walaupun Washington merupakan presiden pertama AS, namun peranannya tidak sepenting Alexander Hamilton (Setiausaha Perbendaharaan) dan Thomas Jefferson (Setiasuaha Negara) yang bukan Freemason.

Perkembangan semasa juga menyebabkan Freemason tidak lagi berahsia tentang aktiviti mereka. Mereka terpaksa menjadi lebih terbuka untuk menarik lebih ramai ahli memandangkan keahlian Freemason semakin merosot. Di AS semasa 1950-an terdapat 4 juta Freemason, kini cuma tinggal 1.5 juta sahaja. Malah ramai loji tempatan juga mewujudkan laman sesawang dan membuka loji kepada kunjungan orang awam. Laman sesawang District Grand Lodge of Eastern Archipelago (DGLEA) yang merangkumi kawasan Malaysia, Thailand dan Singapura boleh dicapai tanpa had.

Freemason mula bertapak di Malaysia selepas kehadiran orang Inggeris di Pulau Penang. Jumlah keadhlian Freemason di Malaysia dan Singapura hari ini kurang daripada 3,000 orang. Tidak kurang juga orang Melayu yang menyertai Freemason, seperti Mustapa Osman yang dilantik sebagai District Grand Master (DGM) pada 1967. Keadaan ini telah membawa kepada perdebatan mengenai Freemason ketika 1970-an yang dicetuskan oleh ahli politk seperti Haji Sulaiman Palestin dan wartawan bernama Mohd. Taib bin Datuk Dr. Haji Abbas yang menulis Mana Gagah? Parlimen – Balai Freemason (1978), Apa Salahnya Masuk Freemason (1979) dan Jatuhnya Kerajaan Dek Freemason (1982).
Untuk menamatkan polemik tersebut, siasatan mendalam telah dibuat oleh Kementerian Hal Ehwal Dalam Negeri dan Majlis Ehwal Ugama Islam pada tahun 1978. Hasil daripada siasatan, kerajaan mendapati tiada keperluan untuk mengharamkan Freemason kerana tiada bukti yang menunjukkan mereka terlibat dalam sebarang kegiatan yang boleh menggugat ketenteraman negara dan masyarakat, atau terlibat dengan Zionisme. Dalam jawapan balas kepada Tuan Guru Nik Aziz, Tun Ghazali Shafie, Menteri Hal Ehwal Dalam Negeri juga menegaskan bahawa kebenaran yang diberikan kepada gerakan Freemason adalah sejajar dengan kebebasan pertubuhan yang diperuntukkan dalam Perlembagaan. [1]

Menurut Tan Sri Sanusi Junid, Tunku Abdul Rahman juga merupakan seorang Freemason. Tetapi adakah ia bukti kepada sebarang konspirasi? Ketika Malaysia masih berada di era Anglophile (mengagung-agungkan budaya Inggeris), menyertai Freemason dianggap norma dalam gaya hidup elit Barat, maka tidak hairanlah Tunku yang gaya hidupnya seperti seorang gentleman British memilih untuk menyertai pertubuhan tersebut. Namun, Tunku sendiri telah menegaskan bahawa beliau menjadi ahli sebagai “cara nak berkawan saja … tak ada apa-apa pun…. bukan badan politik pun. … kalau mereka rugikan Melayu saya takkan ikut mereka…” [2]

Neil Armsteen pernah menabur fitnah bahawa pembinaan Dewan Freemason baru di Bukit Jalil sebagai bukti kerajaan dikawal oleh Freemason. [3] Ini menunjukkan kejahilannya tentang sejarah perdebatan Freemason yang telah lama selesai pada 1970-an.

Jadi, tidak perlu terkejut beruk sekiranya anda bertemu seorang yang mengatakan “I am a Freemason”. Ketua Freemason di Malaysia ialah Dr. Yeoh Poh Hong yang menjawat DGM sejak tahun 2003. Kalau tidak percayakan dengan maklumat yang dibekalkan oleh Freemason sendiri, boleh minta maklumat daripada Kementerian Dalam Negeri.

Walaupun dakwaan Freemason sebagai pertubuhan konspirasi untuk menguasai dunia tidak kukuh, ini tidak bermakna Freemason ialah sebuah pertubuhan yang ‘harmless’. Pendapat penulis ini adalah sama dengan Tun Hussein Onn yang menyeru ahli Freemason untuk bertaubat. [4] Pegangan Freemason bahawa semua agama itu sama adalah tidak konsisten dengan akidah Ahlus Sunnah Wal Jamaah. Penulis ini juga tidak berhasrat untuk membela Freemason, cuma nak beritahu bahawa Freemason tidaklah sehebat dan sedahsyat mana seperti yang diceritakan oleh pendukung Teori Konspirasi, dan teori mengenai mereka hanyalah rekaan Barruel dan Robison yang harus diteliti melalui konteks politik Eropah ketika itu.

Tidak kira Barruel atau Robison, tidak pernah mereka mengaitkan Freemason dengan Yahudi (Weishaupt itu kira Yahudi murtad yang menganut Kristian), kerana Yahudi adalah kelas bawahan yang tidak layak untuk menyertai Freemason. Teori Konspirasi hanya mula diperkayakan dengan watak Yahudi bermula abad ke-19. Perkara ini akan dikupas dalam artikel seterusnya.

Wallahu a’lam.

Bacaan Lanjut:

Jovan Byford (2011), Conspiracy Theories: A Critical Introduction.

Margaret C. Jacob (1991), Living the Enlightenment: Freemasonry and Politics in Eighteenth-Century Europe.

David Stevension (1988), The Origins of Freemasonry: Scotland’s Century, 1590 to 1710.

Rujukan Dalam Artikel:

[1] The Straits Times, 23 Mac 1977, halaman 7.

[2] http://sanusijunid.blogspot.my/2010/02/terima-kasih-tun-ghazali-shafie.html

[3] https://www.facebook.com/permalink.php?story_fbid=1782572788695282&id=1639448496341046

[4] “Hussein Seru Anggota2 Freemason Bertaubat”, Berita Harian, 27 Oktober 1978, halaman 1.


Dopamin: Sains Disebalik Sebuah Keseronokan

Korang mungkin tidak menghadapi masalah bermain permainan video atau melayari media sosial di telefon korang. Sebenarnya saya tidak ragu korang boleh duduk di depan skrin dan melakukan kedua-dua aktiviti tersebut selama 2 jam, atau lebih lama lagi tanpa mengganggu tumpuan korang.

Tetapi bagaimana dengan setengah jam belajar atau cari maklumat sebenar tentang hoax? Oof. Itu mungkin terlalu sukar. Bagaimana dengan menjalankan perniagaan sampingan korang selama satu jam lagi? Tidak kedengaran terlalu menarik.

Walaupun korang secara logik mengetahui bahawa belajar, bersenam, membina perniagaan atau sesuatu yang sama produktif, akan memberi korang lebih banyak faedah dalam jangka masa panjang, tetapi korang masih lebih suka menonton TV, bermain permainan video dan menatal media sosial.

Seseorang mungkin berselisih pendapat mengenai masalah ini: Menonton TV, bermain permainan video dan menatal media sosial merupakan aktiviti yang mudah dan tidak memerlukan banyak usaha; sementara aktiviti yang produktif memerlukan korang menerapkan diri.

Tetapi sebilangan orang nampaknya tidak mempunyai masalah untuk belajar, bersenam, atau mengerjakan projek sampingan mereka, secara berkala. Yang menimbulkan persoalan: Mengapa sebilangan orang lebih termotivasi untuk mengatasi perkara yang sukar? Dan ada ke cara untuk memudahkan melakukan perkara yang sukar? Untuk menjawab persoalan itu, kita perlu melihat neurotransmitter otak: Dopamin.

Dopamin atau 3,4-dihydroxyphenethylamine sering dianggap sebagai molekul keseronokan. Tetapi itu tidak betul. Dopamin adalah apa yang membuat kita menginginkan sesuatu. Keinginan itulah yang memberi kita motivasi untuk bangun dan melakukan sesuatu. Sekiranya korang tidak pasti betapa kuatnya dopamin, izinkan saya memperkenalkan korang kepada beberapa eksperimen yang dilakukan oleh ahli sains neural pada tikus.

Para penyelidik menanam elektrod pada otak tikus. Setiap kali tikus menarik tuas, para penyelidik merangsang sistem ganjaran tikus pada otaknya. Hasilnya, tikus itu mengidam keinginan yang kuat sehingga mereka terus menarik tuas, berulang-ulang selama berjam-jam. Tikus itu enggan makan atau tidur. Ia akan terus menarik tuas sehingga mereka mati/penat dari keletihan.

Kemudian proses itu dibalikkan. Para penyelidik menyekat pembebasan dopamin di pusat ganjaran otak. Akibatnya, tikus menjadi lesu sehingga bahkan bangun untuk minum air tidak berbaloi. Ia tidak akan makan. Ia tidak mahu mengawan. Ia sama sekali tidak mendambakan apa-apa. Korang boleh mengatakan bahawa tikus tu kehilangan semua kehendak untuk hidup.

Namun, jika makanan diletakkan terus di mulutnya, tikus tetap akan makan dan menikmati makanan tersebut. Mereka tidak mempunyai motivasi untuk bangun dan melakukannya sendiri. Korang akan berfikir bahawa kehausan atau kelaparan inilah yang mendorong kita untuk mendapatkan makanan atau air. Tetapi untuk melakukan perkara tersebut juga memerlukan dopamin memainkan peranan penting.

Kajian tikus tersebut mungkin merupakan kes yang ekstrem. Tetapi korang dapat melihat kesan yang serupa dengan dopamin pada manusia dan kehidupan seharian kita. Sebenarnya, otak korang mengembangkan keutamaan sebahagian besarnya berdasarkan berapa banyak dopamin yang diharapkan dapat diperolehnya.

Sekiranya aktiviti melepaskan sedikit dopamin, korang tidak akan mempunyai banyak motivasi untuk melakukannya. Tetapi jika aktiviti melepaskan banyak dopamin, korang akan terdorong untuk mengulanginya berulang kali. Oleh itu, tingkah laku mana yang melepaskan dopamin?

Dopamin akan dilepaskan pada sebarang aktiviti yang korang rasa ada potensi ganjaran. Tetapi jika korang tahu tidak ada ganjaran langsung dengan tingkah laku itu, otak korang tidak akan melepaskannya.

Sebagai contoh, sebelum korang makan makanan yang sedap seperti kek keju, otak korang melepaskan dopamin, kerana korang menjangkakan bahawa makanan itu akan membuat korang berasa best. Walaupun ia benar-benar membuat korang merasa lebih teruk. Ini kerana otak korang tidak peduli jika aktiviti dopamin yang tinggi merosakkan korang. Otak tau nak semua dopamin yang boleh dilepaskan.

Contoh stereotaip adalah penagih d4d4h. Dia tahu bahawa apa yang dilakukannya tidak baik untuknya. Tetapi yang dia mahukan adalah mendapatkan lebih banyak d4d4h itu. Selain membuat dia berasa terbang ke langit, kokain dan heroin melepaskan sejumlah besar dopamin yang tidak wajar, yang seterusnya menjadikan dia lebih menginginkannya. Tetapi korang kena tahu yang hampir semua aktiviti melepaskan sejumlah dopamin. Walaupun minum air ketika korang dahaga. Lagi-lagi tengah puasa ni. Mencanak-canak naik dopamin.

Tetapi pelepasan dopamin tertinggi berlaku apabila korang mendapat ganjaran secara rawak. Contohnya, main tikam atau cari kad pokemon yang rare setiap kali beli sekotak kad pokemon. Korang tau, selagi tak dapat yang korang nak, korang sanggup menghabiskan duit yang banyak. Cuma antara nasib mahu menyebelahi korang atau tak je.

Dan dalam masyarakat digital masa kini, kita membanjiri otak kita dengan jumlah dopamin yang sangat tinggi setiap hari, walaupun kita tidak mengetahuinya. Beberapa contoh tingkah laku dopamin tinggi termasuk: menelusuri laman web media sosial, bermain permainan video, menonton video internet, dan lain-lain.

Kita menjangkakan semacam ganjaran dengan setiap tingkah laku tersebut. Itulah sebabnya kita sentiasa memeriksa telefon pintar kita. Kita menjangkakan akan melihat pesanan teks atau pemberitahuan lain. Dan kita tahu bahawa akhirnya kita akan menerimanya. Kita menjadi seperti tikus yang menarik tuas, cuba mendapatkan dopamin baru.

Dan korang mungkin berfikir, “Oh, apa masalahnya?” “Bukannya dopamin ni buat kita sakit pun!” Well ladies dan gents, korang amat sangat salah.

Tubuh kita mempunyai sistem biologi yang disebut homeostasis. Ini bermaksud bahawa badan kita suka menjaga keadaan fizikal dan kimia dalaman pada tahap yang seimbang. Setiap kali berlaku ketidakseimbangan, tubuh kita menyesuaikan diri dengannya.

Contohnya, setahun lepas saya pernah ke Jerman pada musim bunga, tapi sejuknya ya amat! Dengan berbaju kot nipis tu badan saya mula menggeletar untuk menjana haba. Begitu juga ketika cuaca panas beberapa minggu lepas, badan kita mula berpeluh. Ini adalah reaksi badan untuk mengekalkan suhu badan pada 37 ℃ tidak kira apa cara sekali pon. Sebab itu ada kes sistem badan akan shutdown dengan sendirinya untuk mengelakkan masalah lebih besar berlaku. Tetapi jika tidak dirawat cepat, maut menjemput.

Toleransi atau daya ketahan juga salah satu sebab homeostasis berlaku. Contohnya peminum arak. Ramai yang saya lihat, jika tidak tahan arak, akan cepat mabuk berbanding yang kuat minum. Semakin banyak minum semakin kurang sensitif peminum kepada mabuk.

Contoh lain, kadang-kadang tu, dah minum terlalu banyak kafien atau energy drink untuk menahan diri daripada penat pon tak mencukup untuk badan. Korang masih juga berasa penat lepas beberapa minit meminumnya. Ini bermakna, badan memerlukan jumlah kafien yang tinggi untuk keluar dari homeostasis sedia ada dan membolehkan otak mengeluarkan kandungan dopamin yang lebih tinggi dari biasa untuk meneruskan keinginan menyiapkan kerja.

Ini boleh menjadi masalah besar, kerana perkara yang tidak memberi korang banyak dopamin, tidak menarik minat korang lagi. Dan lebih sukar untuk memotivasikan diri korang untuk melakukannya. Korang merasa membosankan dan kurang senang, kerana korang tidak mengeluarkan banyak dopamin, berbanding dengan perkara yang melepaskannya dalam jumlah yang tinggi.

Itulah sebabnya ramai cenderung lebih suka bermain permainan video atau melayari internet, berbanding belajar atau mengusahakan perniagaan mereka. Ini adalah salah satu sebab mengapa penagih d4d4h yang cuba berhenti, mengalami kesukaran untuk menyesuaikan diri dengan kehidupan normal.

Mereka menjadi seperti tikus dari eksperimen sebelumnya yang tidak mempunyai motivasi untuk melakukan apa-apa jika tidak ada pelepasan dopamin yang mencukupi. Dan bukan hanya penagih d4d4h. Orang yang ketagih dengan permainan video, media sosial atau video internet mengalami perkara yang sama. Setelah toleransi dopamin mereka terlalu tinggi, mereka tidak dapat menikmati tingkah laku dopamin rendah. Yang menimbulkan persoalan: Ada ke cara untuk mencegahnya?

Jawapannya ialah korang perlu melakukan nyahtoksin dopamin. Sekarang korang mungkin sudah tahu bagaimana nyahtoksin dopamin. Apa yang akan korang lakukan adalah menyisihkan satu hari, di mana korang akan mengelakkan semua aktiviti yang sangat merangsang. Korang akan berhenti membanjiri otak korang dengan sejumlah besar dopamin dan korang akan membiarkan reseptor dopamin korang pulih.

Sekadar penafian: Sekiranya korang menderita ketagihan d4d4h, maka saya cadangkan korang mendapatkan pertolongan profesional, kerana mungkin badang korang telah bergantung kepada fisiologi dan psikologi. Dan saya tidak mahu korang mengalami gejala penarikan diri yang melampau.

Sekarang kembali ke nyahtoksin. Sepanjang 1 hari korang akan berusaha untuk bersenang-senang sesedikit mungkin. Korang tidak akan menggunakan internet, atau teknologi seperti telefon atau komputer korang. Korang juga tidak dibenarkan mendengar muzik, melihat video dan tidak dibenarkan makan makanan ringan kalau tak puasa.

Pada dasarnya korang akan membuang semua sumber keseronokan luaran sepanjang hari. Korang akan merangkul kebosanan. Dan percayalah, akan ada banyak kebosanan. Korang dibenarkan melakukan perkara berikut:

Semua ini mungkin kelihatan agak sengit. Tetapi jika korang mahukan hasil yang radikal dan korang menginginkannya dengan cepat, korang perlu dapat mengambil tindakan radikal. Sekarang korang mungkin bertanya pada diri sendiri: Bagaimana ini berfungsi?

Korang boleh memikirkannya dengan cara ini. Katakan korang telah setiap kali makan di restoran terbaik di bandar korang. Hasilnya, makanan mewah itu menjadi makanan baru atau new normal korang. Sekiranya seseorang menawarkan semangkuk nasi biasa, korang mungkin akan menolak. Rasanya tidak enak seperti makanan restoran biasa korang. Tetapi jika korang tiba-tiba terdampar di sebuah pulau yang sepi dan korang kelaparan, lalu semangkuk nasi biasa itu tidak begitu teruk.

Dan itulah yang dilakukan oleh nyahtoksin dopamin. Ini mengurangkan korang dari semua kesenangan yang biasa korang dapatkan, dan seterusnya, aktiviti yang kurang memuaskan itu lebih digemari.

Ringkasnya: nyahtoksin dopamin berfungsi kerana korang menjadi sangat bosan, perkara yang membosankan menjadi lebih menyenangkan. Sekiranya korang tidak mahu melakukan tindakan ekstrem dan membebankan diri korang, korang boleh melakukan nyahtoksin dopamin yang lebih kecil.

Korang akan memilih satu hari dalam seminggu, di mana korang akan menahan diri daripada salah satu daripada tingkah laku dopamin tinggi korang. Apa sahaja tingkah laku itu. Mungkin memeriksa telefon korang sepanjang masa, bermain permainan video di komputer korang, menonton TV, makan makanan ringan, menonton video internet, apa sahaja. Dan mulai sekarang, setiap minggu selama satu hari penuh, korang akan mengelakkan aktiviti tersebut.

Korang masih boleh melakukan perkara lain, tetapi tingkah laku yang korang pilih terhad dilakukan. Ya, korang akan merasa sedikit bosan, tetapi itulah sebabnya. Korang ingin membiarkan reseptor dopamin korang pulih dari dopamin yang tidak normal yang membanjiri otak korang. Dan kebosanan akan mendorong korang melakukan perkara lain pada hari itu. Perkara yang biasanya korang tolak, kerana ia tidak mengeluarkan banyak dopamin. Dan kerana korang bosan, lebih mudah bagi korang untuk melakukannya.

Sudah tentu mengelakkan tingkah laku dopamin yang tinggi sekali-sekala adalah baik. Tetapi idealnya korang harus menghindari tingkah laku itu sama sekali, atau sekurang-kurangnya sebanyak mungkin. Sebagai gantinya korang ingin menghubungkan lebih banyak dopamin dengan perkara-perkara yang sebenarnya akan memberi manfaat kepada korang.

Dan apa yang saya dapati adalah bahawa aktiviti dopamin tinggi korang sekarang dapat berfungsi sebagai insentif untuk mengejar perkara yang benar-benar memberi korang keuntungan jangka panjang. Dengan kata lain, korang boleh menggunakan aktiviti dopamin tinggi korang, sebagai ganjaran untuk menyelesaikan kerja sukar. Dan inilah yang saya lakukan sendiri.

Saya mengenalpasti semua kerja dopamin rendah dan sukar yang saya lakukan. Membersihkan bilik saya, mempraktikkan lukisan anatomi, membuat karya seni komisen, membaca buku, melakukan senaman, menulis artikel ni, dll.

Saya ni kadang-kadang bermain permainan video juga dianggap sebagai dopamin tahap terendah saya. Setelah saya dapat menyelesaikan sejumlah kerja, saya memberi ganjaran kepada diri saya dengan sejumlah aktiviti dopamin yang tinggi pada penghujung hari. Kata kunci di sini adalah: Setelah/Selepas, dan, pada penghujung hari.

Sekiranya saya terlibat dalam tingkah laku dopamin tinggi terlebih dahulu, maka saya tidak akan merasa seperti melakukan pekerjaan rendah dopamin. Saya tidak akan cukup bermotivasi. Oleh itu, saya selalu memulakan dengan perkara-perkara yang sukar, barulah saya membiarkan diri saya melakukan aktiviti dopamin yang tinggi.

Sebagai contoh: Untuk setiap jam kerja dopamin rendah yang telah selesai, saya memberi penghargaan kepada diri saya dengan tingkah laku dopamin yang tinggi selama 20 minit pada penghujung hari. Ini bermakna bahawa selama 3 jam melakukan aktiviti rendah dopamin, saya membiarkan diri saya kira-kira 1 jam tingkah laku dopamin tinggi. Sudah tentu, ini adalah nisbah saya. Korang boleh mengubahnya mengikut kehendak korang.

Juga perlu diperhatikan bahawa jika korang ketagih dengan sesuatu yang merosakkan kesihatan korang seperti kopi, maka korang tidak mahu menganggap tingkah laku itu sebagai ganjaran. Sebaliknya cari ganjaran yang berbeza, itu tidak merosakkan. Satu yang masih korang fikirkan patut dilakukan.

Dan jika korang tertanya-tanya apa keseronokan saya, menyelia dan mengemaskini di Wikipedia, dan melukis apa yang saya nak tanpa perlu fikir ianya sebagai latihan melukis anatomi. Saya boleh terperuk dalam aktiviti tersebut selama berjam-jam tanpa melakukan perkara lain. Itulah sebabnya saya mempunyai sistem ini. Oleh itu, saya dapat mengawal ketagihan saya. Tetapi jangan membuat kesilapan, walaupun dengan sistem ini, saya masih merancang hari-hari di mana saya tidak melakukan aktiviti dopamin tinggi sepenuhnya.

Untuk menyimpulkan artikel ini, saya ingin mengatakan bahawa membuat perkara yang sukar dilakukan adalah lebih mudah. Tetapi apabila otak korang mendapat banyak dopamin sepanjang masa, korang tidak akan terlalu bersemangat untuk mengerjakan sesuatu yang tidak melepaskannya. Itulah sebabnya korang mungkin mahu mengehadkan penggunaan telefon dan komputer korang, bersama dengan tingkah laku pelepasan dopamin yang tinggi. Dan saya dapat memberitahu korang bahawa ia pasti berbaloi.

Oleh itu, jika korang mempunyai masalah motivasi, mulailah nyahtoksin otak korang secepat mungkin. Pisahkan diri korang dari jumlah dopamin yang tidak wajar, atau sekurang-kurangnya menjauhkan diri korang lebih kerap. Hanya dengan begitu, aktiviti dopamin rendah akan menjadi menarik sekali lagi dan korang akan dapat melakukannya lebih lama.

Kita semua adalah penagih dopamin pada tahap tertentu. Dan itu adalah perkara yang baik, kerana dopamin memotivasi kita untuk mencapai matlamat dan memperbaiki diri. Tetapi bergantung kepada korang untuk menentukan dari mana korang akan mendapatkan dopamin. Adakah korang akan mendapatkannya dari perkara yang tidak menguntungkan anda? Atau adakah korang akan mendapatkannya daripada berusaha mencapai matlamat jangka panjang anda? Pilihan terletak di tangan korang. Saya minta diri dulu, nak pergi membosankan diri.

RUJUKAN:

The Neuroscience of Pleasure and Addicti0n. https://www.psychologytoday.com/intl/blog/the-athletes-way/201405/the-neuroscience-pleasure-and-addicti0n

Dopamine-deficient mice are severely hypoactive, adipsic, and aphagic. https://www.cell.com/cell/fulltext/0092-8674(95)90145-0

How Does Addicti0n Affect the Brain? https://www.centersite.net/poc/view_doc.php?type=doc&id=48370&cn=1408


Misteri Kerajaan Yang Hilang – Shambhala

Shambhala, perkataan Sanskrit yang membawa maksud ‘tempat aman’ atau ‘tempat sunyi’ merupakan sebuah syurga mitos yang disebutkan di dalam teks-teks purba, termasuklah Kalachakra Tantra dan lembaran-lembaran purba budaya Zhang Zhung usianya melangkaui ajaran Buddhisme Tibet di bahagian barat Tibet.

Menurut legenda, Shambhala merupakan wilayah di mana hanya insan-insan yang berhati suci sahaja boleh hidup di dalamnya. Di sana, cinta dan hikmah memenuhi segala inci kehidupan dan penghuninya pula kebal daripada sebarang bentuk penderitaan, nafsu mahupun penuaan.

Shambhala disebutkan sebagai wilayah yang memiliki seribu nama. Kadangkala ia dipanggil sebagai Tanah Larangan, Tanah Air Putih, Tanah Roh-Roh Yang Bersinar, Tanah Api Yang Hidup, Tanah Para Dewa dan Tanah Keajaiban.

Penganut Hindu memanggilnya sebagai Aryavartha (Tanah Mereka Yang Layak Mendudukinya); masyarakat Cina mengenalinya sebagai Hsi Tien, bermaksud Syurga Barat bagi Hsi Wang Mu; manakala penganut kepercayaan lama Russia pula menyebut Shambhala sebagai Belovoyde. Di seluruh Asia, wilayah ini paling masyhur dengan nama Sanskrit-nya, iaitu Shambhala, Shamballa atau Shangri-la.

Legenda Shambhala dikatakan berusia ribuan tahun, dan sebutan berkenaan wilayah mitos ini boleh ditemui di dalam pelbagai teks purba. Lembaran-lembaran Bon ada berbicara tentang wilayah yang berkait rapat (dengan Shambhala) yang bernama Olmolungring. Teks-teks Hindu seperti Vishnu Purana menyebutkan Shambhala sebagai tempat lahir Kalki, kelahiran semula terakhir Vishnu yang akan muncul di Zaman Emas baru. Mitos Shambhala bagi penganut agama Buddha merupakan adaptasi daripada mitos Hindu yang lahir lebih awal. Teks yang membincangkan Shambhala secara mendalam adalah Kalachakra.

Kalachakra merujuk kepada suatu ajaran dan amalan kompleks dan esoterik dalam Buddhisme-Tibet. Shakyamuni Buddha disebutkan pernah mengajarkan Kalachakra di atas permintaan Raja Suchandra dari Shambhala.

Sama seperti banyak konsep yang ada di dalam Kalachakra, idea tentang Shambhala dikatakan mempunyai maksud-maksud yang bersifat dalaman, luaran dan alternatif. Maksud luaran mentafsirkan Shambhala sebagai sebuah wilayah yang wujud di sebuah tempat fizikal, walaupun ia hanya boleh dimasuki dan dialami oleh individu yang memiliki karma yang sesuai.

Maksud dalaman dan alternatif bagi Shambhala pula merujuk kepada pemahaman yang lebih halus, berkisar tentang simbolisasi Shambhala pada tubuh dan minda seseorang serta semasa pengamalan meditasi. Dua jenis peneranan yang bersifat simbolik ini secara umumnya diwariskan secara lisan oleh seorang guru kepad murid.

Sebagaimana yang dinotakan oleh Dalai Lama ke-14 semasa permulaan Kalachakra 1985 di Bodhgaya, Shambhala bukanlah sebuah negara atau wilayah biasa:

“Walaupun mereka yang memiliki penggabungan (dalaman) yang istimewa boleh sampai ke sana (Shambhala) menerusi hubungan karma yang mereka punyai, ia (Shambhala) bukanlah sebuah tempat fizikal yang boleh kita jumpai.

Kita hanya boleh katakan bahawa ia merupakan sebuah wilayah suci, wilayah suci yang wujud dalam alam manusia. Melainkan seseorang itu mempunyai merit dan perkaitan karma yang hakiki, dia sama sekali tidak akan berupaya untuk sampai ke sana.”

RAMALAN SHAMBHALA

Konsep kewujudan Shambhala memainkan peranan penting dalam ajaran-ajaran agama di Tibet, dan ia mempunyai kaitan khusus dalam mitologi Tibet berkenaan masa depan. Kalachakra meramalkan keruduman (sahsiah) manusia secara bertahap berikutan penyebaran idealogi materialistik di muka bumi ini.

Apabila ‘kaum gasar’ yang mengikuti idealogi ini bersatu di bawah kepimpinan seorang raja jahat dan apabila mereka merasakan sudah tiada apa lagi untuk dikuasai, maka kabus akan diangkat lantas mendedahkan gunung-ganang Shambhala yang bersalji.

Kaum gasar ini kemudiannya akan menyerang Shambhala dengan sepasukan tentera yang dilengkapi dengan senjata-senjata yang menggerunkan. Kemudian, raja Shambhala pula akan muncul bersama sepasukan besar tentera untuk mengalahkan ‘kekuatan hitam’ itu dan muncul pada Zaman Emas yang meliputi dunia.

Walaupun Kalachakra meramalkan tentang sebuah pep3rangan yang bakal meletus di masa depan, hal ini ternyata berkonflik dengan ajaran-ajaran Buddha sendiri yang melarang sebarang bentuk keganasan.

Hal ini mendorong sebahagian ahli teologi untuk menafsirkan pep3rangan tersebut dengan pemahaman yang bersifat simbolik – iaitu Kalachakra tidaklah menganjurkan keganasan dalam bentuk memerangi individu.

Sebaliknya, ia merujuk kepada pertempuran dalaman yang dialami oleh pengamal agama dalam rangka memerangi kecenderungan kesyaitanan yang wujud dalam dirinya.

LOKASI RAHSIA SHAMBHALA

Merentas kurun, sejumlah pengembara dan penuntut hikmah rohani telah melakukan ekspedisi pencarian syurga mitos Shambhala ini. Walaupun ramai yang mendakwa berjaya tiba di sana, tiada seorang pun yang mampu memberikan sebarang bukti tentang kewujudannya, atau paling tidak, menunjukkan lokasi fizikalnya di peta dunia. Namun, banyak sebutan perihal Shambhala menudingkan lokasinya di wilayah pergunungan Eurasia.

Teks-teks purba Zhang Zhung menyebutkan bahawa Shambhala terletak di Lembah Sutlej di Punjab atau Himachal Pradesh di India. Masyarakat Monggolia pula meyakini bahawa Shambhala terletak di lembah-lembah tertentu di Siberia selatan. Dalam kisah rakyat Altai, Gunung Belukha dipercayai sebagai gerbang ke Shambhala.

Ilmuwan-ilmuwan Buddhisme moden menyimpulkan bahawa Shambhala terletak di puncak Himalaya, tepatnya di Pergunungan Dhauladhar moden, sekitar Mcleodgani. Sebahagian legenda menyebutkan bahawa gerbang ke Shambhala tersembunyi di sebuah biara terpencil dan terbiar di Tibet. Ia kononnya dikawal oleh makhluk-makhluk yang dikenali sebagai Pengawal Shambhala.

Walaupun ramai yang tidak begitu peduli tentang Shambhala lantaran menganggapnya sebagai khayalan atau dongengan mitos dan legenda, bagi sebahagian masyarakat, kepercayaan terhadap Shambhala berupaya melahirkan suatu keinginan atau gejolak dalaman yang mengharapkan agar pada suatu hari nanti, kerajaan ini dapat ditemui.Bagi sebilangan pihak, faktor yang membuatkan Shambhala tidak dapat ditemui adalah disebabkan oleh suatu penerangan yang sangat ringkas – iaitu mereka meyakini bahawa Shambhala terletak di hujung dunia realiti, berfungsi sebagai jambatan yang menghubungkan antara dunia realiti dan dunia yang melangkauinya.

TERJEMAHAN:

April Holloway. (5 April 2014). Mysteries of the Kingdom of Shambala. Ancient Origins.
https://www.ancient-origins.net/ancient-places-asia/mysteries-kingdom-shambhala-001529


4 Julai: Sejarah Kemerdekaan Negara Amerika Syarikat

4 Julai disambut sebagai Hari Kemerdekaan US.

Pada 4 Julai 1776, 13 jajahan British di Amerika Utara mengemukakan Declaration of Independence, menjadi jajahan British pertama yang merdeka.

Selepas 150 tahun, jajahan ini mengatasi bekas tuannya sebagai negara paling berkuasa.

Sebelum merdeka, US merupakan 13 jajahan yang didirikan oleh British di Amerika Utara.

Penduduknya berasal dari Britain, nama-nama tempat pun dinamakan ikut kampung asal diorang (New York, New Jersey, New Hampshire semua tu merujuk kepada York, Jersey, Hampshire di Britain).

Selepas P.era.ng Tujuh Tahun (1756-1763) dengan Perancis, kerajaan British di London memperkenalkan banyak cukai baharu di 13 jajahan bagi menampung kos p.era.ng. Itu menimbulkan kemarahan di kalangan penduduk 13 jajahan.

Penduduk jajahan berpecah kepada “Loyalists” yang kekal sokong kerajaan British dan “Patriots” yang menentang kerajaan.

Pada April 1775, Patriots mengangkat senjata di Lexington dan Concord (di jajahan Massachusetts), menandakan permulaan P.eran.g Revolusi Amerika.

Selepas peristiwa di Lexington, wakil-wakil daripada 13 jajahan menubuhkan Continental Congress bagi membincangkan strategi kebangkitan. George Washington dilantik sebagai ketua tentera.

Pada asalnya, Congress masih setia pada Raja. Tapi respon Raja George III yang dingin (melabel Patriots sebagai pemberontak) membuat diorang decide untuk merdeka.

Congress mengamanahkan Thomas Jefferson, John Adams dan Benjamin Franklin untuk menulis pengisytiharan kemerdekaan.

Dalam Declaration, pemimpin Patriots cuba justify pemberontakan mereka dengan memetik falsafah John Locke yang femes ketika itu, iaitu kerajaan terdiri atas “consent of the governed” untuk menjaga “life, liberty & property” rakyat. Sekiranya gagal, rakyat ada “right to revolt”.

Cuma masih menjadi misteri kenapa “property” ditukar jadi “the pursuit of happiness”. Ayat ni kira macam Pancasila atau Rukun Negara di US, presiden dan ahli politik kerap sebut ayat ni dalam ucapan diorang.

Matlamat Patriots bukan nak menggulingkan kerajaan di London tapi mohon cerai daripada British, dirikan “United States of America” yag merujuk kepada gabungan 13 jahahan.

Dalam BM panggil Amerika “Serikat”/”Syarikat”. Syarikat di sini bukan bermaksud “company” tapi persatuan.

Declaration pada 4 Julai 1776 tidak automatik menjadikan US negara merdeka. Pada 1783, baru British give up harapan untuk menundukkan pemberontak, dan mengiktiraf kedaulatan US dalam Treaty of Paris.

Ramai Loyalists berpindah ke Kanada yang masih diperintah oleh British.

Kejayaan kemerdekaan US memberi kejutan. Di Britain dan Perancis, orang tuntut nak jadi republik macam US. Jajahan Sepanyol & Portugis pun bangkit menuntut kemerdekaan, seperti Mexico (merdeka 1821) & Gran Colombia (1819) yang berpecah jadi Colombia, Venezuela, Ecuador, Panama.

US selepas merdeka pun tak duduk diam. US berp.eran.g dengan peribumi (Red Indians) dan Mexico untuk meluaskan jajahannya. 13 negeri berkembang jadi 50 negeri.

Negeri ke-50 iaitu Hawaii pada asalnya ada kerajaan sendiri, diperintah oleh raja/ratu dari Dinasti Kalakaua. US invade dan menggulingkan kerajaannya pada tahun 1893.

Dengan tanahnya yang luas, kedudukannya yang strategik (mencapai dua lautan), selera US jadi makin besar. Pada 1898, US berpe.ran.g dengan Sepanyol, merampas Guam, Filipina dan Puerto Rico. US muncul sebagai kuasa imperial yang baharu.

Sementara itu, ekonomi US pun mengatasi Britain. Selepas penglibatan dalam WW1 (1914-1918) dan WW2 (1939-1945), US menggantikan Britain sebagai kuasa dominan dunia. Bekas tuannya pula jadi pengikutnya.

Semasa US baru-baru merdeka, tak ramai sangka ia akan bangkit sebagai kuasa dunia. Malah untuk 100 tahun pertama, politik US tidak stabil dan mempunyai pelbagai masalah sehingga mencetuskan P.eran.g Saudara 1861-1865.

Tapi itulah sejarah dunia yang penuh dengan surprise.


Sarawak Constabulary

SARAWAK Renjer sudah gah namanya di dalam kita membicarakan satu unit separa tentera yang mana perkhidmatannya dituntut sejak Brooke memerintah hampir 100 tahun di Sarawak sehinggalah sekarang diserapkan menjadi sebahagian daripada unit battalion di Angkatan Tentera Diraja Malaysia.  Di dalam pada itu mungkin ramai tidak mengetahui bahawa Sarawak Kingdom juga mempunyai unit kepolisiannya tersendiri yang dinamakan sebagai “Sarawak Constabulary”.

Suatu waktu dahulu tanggungjawab untuk mengawal keamanan adalah dipertanggungjawabkan di bahu anak watan Sarawak yang terdiri daripada pelbagai etnik selain daripada askar upahan seperti Gurkha dan India yang dibawa oleh Brooke ke Sarawak.  Kebanyakan daripada masyarakat India Sikh adalah mereka yang diletakkan di dalam bidang kepolisian Sarawak Kingdom pada masa itu.  Manakala anak watan Sarawak dan Gurkha lebih kepada pasukan separa tentera yang menjadi benteng pertahanan Brooke di dalam ekspedisi-ekspedisinya menentang mereka yang tidak mahu menerima pemerintahannya di Sarawak.

Sekitar tahun 1932 bagi memudahkan urustadbir kepolisian Sarawak Kingdom, Rajah ketiga Sarawak Kingdom iaitu Sir Charles Vyner Brooke telah mengambil satu pendekatan yang lebih dinamik dengan membahagikan tugasan yang bertindih kepada unit-unit yang lebih teratur dan disinilah timbulnya nama Sarawak Constabulary Unit.  Antara tugasan Sarawak Constabulary adalah untuk menjaga keamanan rakyat daripada sebarang anasir yang boleh mendatangkan keributan kepada penduduk di wilayah Sarawak Kingdom.

Keanggotaan pertama Sarawak Constabulary adalah sekitar 859 orang pada tahun 1932 dan seterusnya diperkembangkan dengan kekuatan hampir 1000 orang yang terdiri daripada pelbagai etnik anak Sarawak.  Kesemua mereka dilatih dengan penuh dedikasi oleh pegawai Eropah yang berpengalaman di dalam bidang kepolisian di negara mereka.  Segala taktikal dan penggunaan senjata juga turut diajar malah Sarawak Kingdom sendiri pada masa itu turut mempunyai ibupejabat dan pusat latihannya tersendiri yang terletak di Bukit Siol, Kuching.

Menjelang tahun 1940an, urustadbir Sarawak Constabulary semakin diperhalusi dengan menjadikannya kepada dua unit iaitu Unit A yang terdiri daripaa 900 orang anggota pelbagai pangkat.  Unit A bertanggungjawab memikul tugas-tugas am polis seperti memberi kawalan, pengiring bersenjata untuk kawasan strategik serta pegawai keselamatan untuk orang-orang kenamaan Sarawak Kingdom.

Unit B pula dikenali sebagai Polis Hutan atau Police Field Force yang mana keanggotaannya lebih kurang 100 orang dan mereka adalah anggota polis yang begitu terlatih di dalam taktikal perang daratan. Unit B ini juga dibahagikan kepada tiga platun yang dianggotai sepenuhnya oleh anak Dayak Sarawak yang begitu terlatih di dalam perihal perang-perang di hutan Sarawak pada masa itu.

Apabila Sarawak diambang Perang Dunia Kedua, Sarawak Constabulary juga adalah mereka yang menganggotai kumpulan yang dipanggil sebagai Sarawak Force (SARAFOR).  Mereka adalah antara barisan paling hadapan mempertahankan Sarawak dengan turut bersama-sama memerangi pendudukan Jepun yang cuba menakluki Sarawak.  Ini kerana pada masa itu walaupun sebagai salah satu negara protecrate Kerajaan Mahkota British seperti di dalam Perjanjian Protectrate 1888 namun bantuan tidak sampai ke Sarawak kerana British terlalu sibuk mempertahankan koloni jajahannya yang lain.

Di dalam sejarah pendudukan Jepun di Sarawak juga menyaksikan benteng pertahanan Sarawak Constabulary yang bermula di Balai Polis Batu 7 adalah benteng pertahanan SARAFOR yang terakhir berjaya dikalahkan oleh tentera Nippon-Go.  Mereka memerangi Jepun dengan apa adanya selama dua hari dua malam barulah Kuching sebagai ibukota Sarawak Kingdom benar-benar boleh diduduki oleh Jepun secara mutlaknya.  Jadi jangan pernah ada yang berkata bahawa Sarawak Kingdom menyerah kalah di tangan Jepun tanpa ada pertahanan yang kental dari rakyatnya sendiri suatu waktu dahulu.

Selesai Jepun menduduki Sarawak, Sarawak Constabulary turut lumpuh kerana pada masa itu pemerintahan Jepun mempunyai sistem polisnya yang tersendiri.  Walaupun dikatakan ramai antara mereka yang menyertai polis Jepun namun ianya hanya sekerat jalan sahaja dek kerana ramai antara mereka lebih memilih untuk pulang ke kampung halaman masing-masing daripada berkhidmat dengan tentera Jepun.  Malah turut dikatakan ramai antara Sarawak Constabulary inilah yang menyertai pasukan gerila Sarawak yang memainkan peranan penting di dalam perang-perang gerila yang dilakukan ke atas askar-askar Jepun di hutan belantara Sarawak sekitar tahun 1943 hingga 1945.

Menjelang tahun 1946, Sarawak dengan rasminya menjadi tanah jajahan British yang dikenali sebagai Koloni Mahkota Sarawak British.  Sarawak Constabulary diberikan nafas baru sekali lagi oleh pemerintahan Koloni Mahkota Sarawak British dengan memanggil semula kesemua petugasnya untuk berkhidmat semula.  Ada yang menyahut seruan dan pada masa itu keanggotaannya semakin berkembang iaitu sekitar 1100 orang.

Dengan mengambil contoh kejayaan pasukan kepolisian di negara jajahan koloni British seperti di Malaya pada masa itu, Sarawak Constabulary dipermodenkan dari segi sistem latihan, kelengkapan dan peralatannya.  Pusat latihannya di Bukit Siol semakin diperluaskan kawasannya.  Sekitar tahun 1955, Sarawak turut mengeluarkan Ordinance Constabulary yang diluluskan di dalam Sarawak Council.  Ianya menjadi saksi betapa Sarawak Constabulary ini adalah antara pemain penting di dalam menjaga keamanan di Sarawak pada ketika itu.

Apabila Sarawak menjadi salah satu pembentuk Negara Malaysia iaitu pada tanggal 16 September 1963, Sarawak Constabulary turut terlibat dengan diserapkan menjadi Pasukan Polis Diraja Malaysia yang kita kenali sekarang.

-HB-

#KamekSayangSarawakBah!

Rujukan:


Empayar Uthmaniyyah Memulakan Kajian Mengenai Vaksin

“Dalam sains, kredit diberikan kepada orang yang meyakinkan dunia, bukan orang yang pertama menemui idea.”

Edward Jenner secara umumnya dikenali di seluruh dunia kerana sumbangan inovatifnya terhadap kaedah moden imunisasi dan pencegahan cacar. Hasil kerja Jenner secara meluas dianggap sebagai asas imunologi walaupun pada hakikatnya dia bukanlah pihak yang terawal membuktikan bahawa jangkitan cacar tertentu memberi kekebalan spesifik kepada cacar air atau orang yang pertama yang mencuba kaedah inokulasi cacar untuk tujuan ini.

Pada tahun 1715 ketika seorang wanita bangsawan Inggeris bernama Mary Wortley Montagu dijangkit peny4kiti cacar, dia hanya mengalami kerosakan pada wajah cantiknya yang berpanjangan, tetapi dia kehilangan adik kandungnya akibat peny4kit yang sama tidak lama kemudian. Apabila suaminya dilantik sebagai duta besar untuk Empayar Uthmaniyyah beberapa tahun kemudian, Lady Mary menemui penawar terhadap peny4kit yang pernah membuat dia mend3rita.

Dalam surat yang diutuskan kepada seorang kenalannya, dia mulakan dengan kenyataan, “Aku akan memberitahu kamu perkara yang akan buat kamu ingin berada di Istanbul,” Montagu memberitahu rakannya bahawa Uthmaniyyah telah mencegah kontraksi cacar dengan kaedah variolasi iaitu kaedah inokulasi (kaedah membina imuniti secara artifisial terhadap peny4kit berjangkit) yang pertama kali digunakan untuk mengimunisasi individu dan melawan cacar (Variola). Ini adalah berita yang sensasi kerana pada waktu itu ratusan ribu orang m4ti setiap tahun di Eropah akibat dijangkiti cacar.

Lady Mary bermula dengan mengarahkan pakar bedah kedutaan untuk melakukan proses inokulasi terhadap anak kecilnya, kemudian beberapa tahun kemudian setelah kembali ke London, dia melakukan beberapa percubaan dengan doktor yang sama dan setelah hasilnya berjaya, kaedah imunisasi resepi dari Uthmaniyyah meraih penerimaan yang besar dan tersebar meluas. Secara ringkasnya, Lady Montagu menggabungkan penderit4annya, akalnya dan jiwa patriotisme untuk membawa resepi penawar dari Uthmaniyah ke Barat.

Pengalaman Uthmaniyyah dalam kajian vaksinasi tidak terhad kepada peny4kit cacar.  Pada tahun 1885 ketika Sultan Abdülhamid II mengetahui bahawa Louis Pasteur telah menemui penawar untuk peny4kit rabies yang berleluasa pada abad ke-19, dia segera menghantar sekumpulan saintis ke Paris untuk menerima latihan ilmu vaksinasi rabies, baginda turut memberi penghargaan kepada Pasteur. Setelah kumpulan ini pulang ke tanah air pada tahun 1887, mereka menubuhkan Institut Rawatan Rabies. Berkat hasil pertukaran teknologi pada masa itu.

Pada tahun 1893 sebuah lagi institusi mikrobiologi ditubuhkan dan pelbagai vaksin untuk peny4kit seperti demam kepialu dan disentri dimajukan dalam tempoh beberapa tahun berturut-turut. Uthmaniyyah meneruskan penyelidikan vaksin tanpa gangguan walaupun pada tahun-tahun terakhir mereka dan sewaktu terlibat dalam beberapa peper4ngan.

Warisan ini terus dilestarikan pada tahun-tahun awal era Republik dan setiap kepentingan yang ditumpukan kepada kajian terhadap vaksin terus kekal berlanjutan.  Institut Kebersihan yang ditubuhkan pada tahun 1928, tidak terbatas sekadar memenuhi keperluan inokulasi dalam negara Turki sahaja tetapi Turki juga mengirim bekalan vaksin ke China ketika negara itu menghadapi w4bak cholera akibat per4ng.

Pusat ini kemudian menghasilkan hampir 20 jenis vaksin menjelang tahun 1940-an, termasuk vaksin untuk demam berdarah dan tuberkulosis (batuk kering). Malah vaksin tifus pertama di dunia turut dikembangkan di sini. Namun, menjelang akhir tahun 1990-an pengeluaran vaksin dihentikan di Institut Kebersihan atau di Turki secara amnya.

Sekiranya anda tidak percaya dan cuba mencari punca di sebalik terhentinya pengeluaran vaksin di Turki, anda akan menemui senarai panjang pelbagai versi cerita berkenaan keputusan tersebut, bermula dari pengemaskinian teknologi, hingga kepada skandal vaksin yang rosak kerana palam peti sejuk tersilap ditarik ketika kakitangan bercuti pada perayaan Bayram.

Kisah ini menjadi mitos kerana agak sukar nak difahami bagaimana ilmu yang telah dikhususkan oleh negara mereka selama berabad-abad boleh diperlakukan sebegitu cuai. Namun, sehingga kini, pelbagai versi penjelasan telah muncul melibatkan kisah kesilapan teknikal ini. Apa yang pasti, kesilapan itu telah menyebabkan Turki berhenti menghasilkan vaksin hampir tiga dekad lamanya, dan dekad 1990-an digelar sebagai “zaman kemerosotan” Turki kerana kemunduran mengejut ini.

RUJUKAN: